c: text/html

text:
Á heimasíðuni hjá fremsta stjórnarflokkinum er teigurin Væl vald orð. Í dag eru hesi vælvaldu orð at lesa:
Besti hátturin at spáa um framtíðina
er at skapa hana sjálvur
Ja, eg eri so púra samdur. Men eg siti ikki í stjórn, eri ikki limur í stjórnarflokkinum ella nøkrum øðrum flokki. Var tað ikki fyri eitt tíðindaskriv, sum sami stjórnarflokkur hevur sent út í dag, so kundi tað verið mær líka mikið. Tí her er tíðindaskrivið:
Fyrsta, eg hugsaði, vóru orðini hjá Erhard Jacobsen: Det har jeg aldrig sagt. Hann livdi frá 1917 til 2002, danski fólkatingslimurin. Og nú á døgum er tað so, at internetið kann leiða okkum aftur til enn eldri danskar fólkatingslimir, til dømis til Søren Kjær (1827-1893), sum segði: Hvis det er Fakta, saa benægter a Fakta. Í 1945 skal danski forsætisráðharrin, Knud Kristensen (1880-1962), hava sagt tað sama.
Perlan í so máta, tá umræður at avnokta veruleikan, er nývaldi limurin í Liberal Alliance, sosiologurin Henrik Dahl (f.1960). Í einum blaðkjakið herfyri segði hann soleiðis um kjakstøðið í nútíðarsamfelagnum:
Det hævdes med stigende styrke, at vi er ankommet til det post-faktuelle samfund. En samfundstilstand, hvor kendsgerninger ikke har nogen magt og alle derfor kan mene, hvad de vil.Gott vikuskifti og gott val, allir politiskir kannustoyparar í øllum flokkum.

robotstxt: allowed

filter: keep


text:
Tveir dagar eftir veturnætur er aftur summar. Tað er í dag. Tí nú kemur nýggja 25 ára savnsfløgan hjá Love Shop Evergreen - Best of Love Shop, sum tú hesa vikuna kanst spæla til høgru á blogginum.
Love Shop vil siga Jens Unmack, sum er hin einasti, ið er á lívi. Ein doyði í ferðsluvanlukku og hin av krabba. Tel tínar dagar, góði lesari. Og lurta so eftir Unmack, sum heldur tað verða góða ironi, um tú kanst snýta deyðan.
Til nýkomnu Love Shop savnsfløguna hevur Unmack valt En nat bliver det sommer og allar hinar góðu, poppoetisku sangirnar pluss tveir nýggjar.
Eftir veturnætur er gott at hvila í Love Shop. Einki meir. Bara gott. Poetiski gittarin kann ljóða sum hjá Rasmussi, ið vit akkurát hava hoyrt í útvarpsbiografinum Til Lindu. Í billjósinum eftir danska landavegnum vagga blómandi bókstavirnir hjá Jens Unmack á donsku sinnopsmarkini, og skapa regnvátar setningar sum Jeg håber himlen, den vil briste, falde ned på må mig, Jeg håber himlen, den vil briste, åbne op for mig. Melankolskt sum í Love Goes on forever og Keypmannahavnska rutsjibanasanginum fyri bygdafólk Fuck min højdeskræk. Tað er Copenhagen Dreaming.
Á veturnáttum plagdu tey at biðja góðan vetur, sigur orðabókin og leggur afturat, at tá vórðu allar pisur sleptar á flog, ella kiptar. Veit ikki, hvør hevur pisur í dag. Men fyri 50 árum síðani vóru vit uppi á Eggini og tóku skurapisur. Kamera var ikki við, bara Klaksvíksúlpan, sum vit fóru úr, og stappaðu eina pisu niður í hvørja ermu og knýttu fyri. Men ein annar filmur, sum varð tikin av Love Shop við Vesturhavsstrondina í 2003 er nú lyftur fram í ljósið. Hold den fast til det gør ondt, kallar filmsleikstjórin Andreas Haaning Christiansen upptøkurnar við eini reglu úr sanginum Alle har en drøm at befri. Umframt filmin og fløguna, kemur bókin Himmelflugt Og Højdeskræk (Turbineforlaget 2015) út í hesum døgum.
Enjoy!


text:
MYND NEVNDIN:
Nýggja nevndin í Krígssavninum. Úr erva eru tað Karl Jóhan Nielsen, formaður, Klæmint Weihe, nevndarlimur, Poul Arni Jacobsen, tiltakaslimur, Marna Jacobsen, skrivari, Petur Elias Nielsen, tiltakslimur, Fróði Poulsen, peningarøkil, og Dánjal Poulsen, næstformaður.
Karl Jóhan heldur fram sum formaður
Dan Klein --- 05.05.2018 - 10:09
Karl Jóhan Nielsen heldur fram sum formaður í Krígssavninum. Tað er greitt, eftir at nýggja nevndin hevur havt sín fyrsta fund og skipað seg eftir aðalfundin mánakvøldið.
Á aðalfundinum hesaferð stóðu Karl Jóhan Nielsen og Poul Arni Jacobsen fyri vali. Karl Jóhan Nielsen tók við afturvali til nevndina, men Poul Arni Jacobsen bar seg undan afturvali, og varð í staðin valdur sum tiltakslimur. Klæmint Weihe, sum frammanundan hevði verið tiltakslimur, varð síðani valdur sum nevndarlimur, og sum nýggjur tiltakslimur varð Petur Elias Nielsen valdur.
Nýggja nevndin sær nú soleiðis út: Karl Jóhan Nielsen, formaður, Dánjal Poulsen, næstformaður, Marna Jacobsen, skrivari, Fróði Poulsen, peningarøkil, og Klæmint Weihe, nevndarlimur. Tiltakslimir eru Poul Arni Jacobsen og Petur Elias Nielsen.
Í síni formansfrágreiðing fegnaðist Karl Jóhan Nielsen um, at friður nú valdar um framtíðina hjá Krígssavninum, tí samstarvið við Mentamálaráðið, Tjóðsavnið og Fornminnisnevndina er vorðið av tí besta.
Tó at tepurt er við pengum, gongur arbeiðið at umvæla SOR-bygningin við flogvøllin framá, og tað liggur nú púra fast, at tað verður í SOR-bygninginum, at Krígssavnið kemur at húsast.
MYND NEVNDIN:
Nýggja nevndin í Krígssavninum. Úr erva eru tað Karl Jóhan Nielsen, formaður, Klæmint Weihe, nevndarlimur, Poul Arni Jacobsen, tiltakaslimur, Marna Jacobsen, skrivari, Petur Elias Nielsen, tiltakslimur, Fróði Poulsen, peningarøkil, og Dánjal Poulsen, næstformaður.


text:
Fyri kortum var eg inni hjá einum manni á 50 ára aldri. Hann segði mær frá hesum.
Móðir hansara, sum tá ið tilburðurin hendi, var 28-29 ára gomul, fór saman við honum, ið var 8-9 ár og tveimum gentum, onnur 19 ár, hin eitt sindur eldri, eina ferð til Leyna. Bæði móðir og sonur mintust væl til hesa ferð, av tí at hon var so sera merkilig, og øll søgdu eins frá.
Tá ið tey vóru komin so langt sum til Skálaskarð, sóu tey eitt sindur longur frammi eina konu koma gangandi. Hon helt leiðina beint ímóti teimum. Tey nærkaðust í hvørjum. Men hon hugdi alla tíðina beint niður fyri seg. Tá ið tey umskaraðust, vóru tey so tætt hjá hvørjum øðrum, at tey, sum í fylginum vóru, kundu rætt hondina til hennara, um tey vildu. Men hetta møtið gekk so ónatúrliga fyri seg, at eingin kortini tordi nakað, tað var ikki so mikið sum biðið: Góðan dagin.
Sum tað hevur verið siður fyrr, hevði fremmanda konan tikið yvirskjúrtið upp fyri at gera gongdina lagaligari; hon var í morreyðari sjótatroyggju við tinknøppum, hevði turriklæði á høvdinum og eitt lítið samanbundið turriklæði í hondini. Andlitið var næstan eins myrkt og troyggjan, hon var í.
Tá ið tey gott og væl vóru komin fram við hana, vóru tey í einari lítlari brekku, so konan var alt fyri eitt úr eygsjón, men við tað, at tey hildu fólkið, tey høvdu møtt, ikki vera rættiligt fólk, fóru tey alt fyri eitt niðan aftur á brekkuna, so langt at tey høvdu gott útsýni. Hóast tey tá kundu síggja væl frá sær, sóu tey nú onga konu.
Andreas Weihe: “Søga og søgn”, 1933


text:
Í sambandi við landsins lántøku avgjørdi landsstýrismaðurin í fíggjarmálum í 2007, at Føroyar sum land skuldi vera ratað. Landsstýrismaðurin fekk undirtøku fyri hesi avgerð á landsstýrisfundi á heysti 2007.
Fyri at víðka um íleggjaraskaran er ein rating neyðug. Ein rating er ein kreditmeting av lántakara. Jú betri kreditmeting jú betri rentu er møguligt at fáa á marknaðinum.
Eitt nú eru tað nógvir íleggjarar, sum eru nógv avmarkaðir í at gera íløgur, um lántakari ikki hevur fingið rating. Serstakliga stovnsligir íleggjarar, sum eru undir almennum eftirliti, eru í hesum bólki, so sum eftirlønargrunnar, tryggingarfeløg og íløgugrunnar.
Eisini eru íleggjarar, sum krevja, at ein lántakari – í hesum føri landskassin – skal hava eitt ávíst ratingstig, fyri at lánsbrøvini yvirhøvur vera góðtikin sum íløguevni.
Harafturat gevur ein uttanhýsis kreditmeting av Føroyum eina góða ábending um, hvat rentustøðið landskassin kann læna til.


text:
Danjal av Rana 13.02.2018 (10:45)
Kvinnurnar bíða í seks vikur
Djóni Nolsøe Joensen sendi Sirið Stenberg, landsstýriskvinnu í heilsumálum, ein §52 fyrispurning um bíðitíðina hjá føroyskum kvinnum at sleppa til mammografi á Landssjúkrahúsinum.
Landsstýriskvinnan svarar, at Landssjúkrahúsið hevur eina avtalu við ein radiolog um at vitja í Føroyum triðju til sættu hvørja viku. Í 2018 verða 11 slíkar vitjanir, sum vara í tveir dagar.
Tá verða allar kvinnur, sum hava fingið eina ávísing til mammografi skannaðar. Bíðitíðin verður sjálvandi longri, hjá teimum, ið fáa eina ávísing stutt eftir at radiologurin var her, enn hjá teimum, ið fáa eina ávísing beint áðrenn hann vitjar aftur. Bíðitíðin kann tí vera úr fáum døgum upp í seks vikur, men landsstýriskvinnan sigur, at miðal bíðitíðin eftir mammografi er tvær vikur.
Um mammografiin styðjar illgrunanum um krabbamein, tekur radiografurin eina biopsi, sum síðani verður sent til patologiska kanning. Hendan kanningin tekur eina til tvær vikur.
- Um biopsi verður tikin, verður kvinnan samstundis ávíst til bróst-skurðlæknan, sum fráboðar kvinnuni svarið upp á biopsiina, fyrsta hann er aftur í Føroyum, eftir at svarið er komið.
Bróstskurðlæknin vitjar í Føroyum umleið fjórðu hvørja viku. Í 2018 verður hann 13 ferðir í Føroyum.
- Landssjúkrahúsið hevur upplýst, at frá tí at biopsi er tikin, til kvinnan fær svar frá bróst-skurðlæknanum, kunnu ganga frá 2 til 5 vikur, í miðal er bíðtíðin 25 dagar. Samlaða bíðitíðin, frá tí at ávísing [um mammografi, journ] verður send til Landssjúkrahúsið og til svar upp á biopsi verður givið, liggur millum 2 og 10 vikur. Í miðal er samlaða bíðitíðin 6 vikur, sigur landsstýriskvinnan.
Landsstýriskvinnan sigur, at eini 35 til 45 kvinnur verða vístar til kliniska mammografi um mánaðin. Tað svara til eini 500 kvinnur um árið.
Landsstýriskvinnan sigur, at hon kundi hugsað sær, at bíðitíðin bleiv stytt. Tí hevur hon heitt á Landssjúkrahúsið um at kanna, um útgreiningartilgongdin fyri bróstkrabba kann skipast øðrvísi, so at kvinnurnar kunnu sleppa fram at og fáa svar skjótari enn í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vælvera Fitness letur upp í Vestmanna
16.07.2013
Nú verður møguleiki hjá øllum at røra seg alt árið í Vælveru Fitness, ið letur upp tann 1. oktober í kappróðrarneystinum.
Tað hevur í longri tíð verið arbeitt við at fáa eitt Fitness sentur í neystinum, og verður tað nú veruleiki. Tað eru í dag nógvir vestmenningar, ið koyra av bygdini at íðka í einum Fitness sentri, og hevur hetta við at røra seg veruliga vundið uppá seg seinnu árini, so tað er uttan iva tørvur á einum sentri í Vestmanna.
Í samband við at tað letur upp, verða tilboð latin. Tey, ið melda seg sum lim áðrenn 1. oktober, spara kr. 199,- í innmeldingargjaldi og tey fyrstu 40 fáa eina ítróttartasku, virði á kr. 400,-. Tilmelding fer fram á einum av verandi sentrum hjá Vælvera Fitness.
Vónandi taka vestmenningar væl ímoti hesum møguleika, og verður hetta við til at styrkja um trivnaðin í bygdini, bæði fyri ítróttarfólk og ung sum eldri, ið vilja røra seg fyri vælveruna.
Vinarlig heilsan VÍF
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sˇlorkuskipan
═ mai mßnaa Ý 2007 var ein sˇlorkuskipan sett upp vi h°lini hjß Vinnuhßsk˙lanum undir Krßkugjˇgv. Skipanin var sett Ý gongd 1.juni 2007.
Skipanin er samansett av sˇlpanelum av slagnum BP585. Hetta eru mono-crystaline sˇlsellur, i framleia el-orku. Hesar sellurnar er valdar, av tÝ at tŠr eru serliga gj°rdar til, at fßa mest m°guliga orku burtur˙r umst°um, har nˇgv ljˇs er, men ikki beinleiis sˇl. ═ skipanini eru 3 sˇlpanel, sum hv°rt er samansett av 16 modulum ß 85 Wpeak. Tilsamans gevur hetta 4080 Wpeak. Tvs. at skipanin vi optimalum umst°um kann framleia 4080W. Samlaa flatan ß panelunum er 31,5 m2.
Skipanin er sett upp fyri at fßa n°kur data av, hvussu nˇgv orka kann fßast burtur˙r sˇlini Ý F°royum. Mßtingar av elframleislu v.m. vera tiknar alla tÝina, og Štlanin er at leggja hesar mßtingar ˙t ß heimasÝuna, soleiis at ßhuga kunnu sÝggja ˙rslitini.
Ta er BP Ý F°royum, sum hevur stula Ý hesi verkŠtlanini.
Myndin nianfyri vÝsir samlau framleisluna hesa tÝina skipanin hevur framleitt elorku.
Vi at trřsta ß ßrst°lini nianfyri, ber til at sÝggja nßgreiniliga hvussu nˇgva elorku, skipanin hevur framleitt hv°nn einstakan dag og mßnaa.


text:
Second Life
Second Life er ein tykisheimur, sum bara slepst til um telduna og internetið. Umhvørvið og persónarnir eru gjørdir. Persónarnir verða nevndir avatar. Second Life er eitt tykisligt umhvørvi, har vit kunnu ferðast og reika og ikki eitt spæl, har vit kunnu vinna ella tapa. Rithøvundurin Julian Dibble hevur prentað eina skaldsøgu í Second Life, og tíðindastovan Reuters hevur skapað teirra egna umhvørvi her. Reuters hevur keypt seg inn í Second Life. Adam Reuters er redaktørur í Second Life. Í veruliga lívinum er hann Adam Pasick og skrivar um miðlar og tøkni.


text:
Bíblian er ein orduliga gomul bók og hon er full av spennandi søgum og øllum møguligum, sum bæði børn og vaksin kunnu læra nakað av.
Og so er hon eisini Guds orð.
Vit eita Arni og Lý og hetta er eitt podcast, har vit lesa Bíbliuna. Arni er pápin og Lý er dótturin. Arni hevur lisið Bíbliuna nógv og hevur gingið í skúla fyri at læra meir um hana. Lý hevur altíð góðar tankar og spurningar um tað, sum stendur í Bíbliuni.
Endamálið við podcastinum Lý og Arni lesa Bíbliuna er at hjálpa børnum og vaksnum í Føroyum at lesa Bíbliuna saman. Man kann koyra tað frá um kvøldi áðrenn songartíð. Ella tá ið tit koyra bil. Ella sunnudag ella onkran annan dag, tá ið tit hava eina góða løtu saman at tosa um Gud og Bíbliuna. Tað er gott at lesa í Bíbliuni. At lesa í Bíbliuni ger, so vit koma at kenna Gud betri og blíva betri við hann. Og tá ið vit koma at kenna Gud betri og vit blíva betri við hann, so blíva vit eisini betri við hvønn annan, bæði børn og vaksin.


text:
Tað er ikki til at síggja, veitst tú ikki av tí, men løgmaður hevur altso skrivað út val. Tað eru vit sjálvandi ikki tey einastu, sum hava lagt til merkis. Dimmalætting skrivaði m.a. soleiðis í teirra leiðara 7.okt. undir yvirskriftini Stilli: "Í morgin eru akkurát tríggjar vikur til vit skulu inn í atkvøðuboksirnar at seta kross... Tað er undrunarsamt at leggja til merkis, hvussu ómetaliga friðarligt tað er á politiska vøllinum... sløva valstríðið ber boð um atgerðarloysi og manglandi loysnir. Tað ber eisini boð um, at ov lítið av fyrireikingum eru gjørdar og at flokkarnir ikki vita hvat skal gerast...". Eg kundi ikki verið meira samd við Dimmu í, at tað at tríva í egnan barm er nakað av tí mest reyvkeðiliga, sum er til. Og sjálvkritikkur og sjálvsrannsakan er akkurát líka óáhugavert. Eingin okkara dámar hetta, men onkuntíð má tað gerast og nú er tann stundin komin til handa hjá fjølmiðlunum.
Tí vantandi futtur í valstríðnum kemst ikki bert av ódugnaligum politikarum og vánaligari politiskari fyriskipan. Hetta snýr seg í stóran mun eisini um miðlarnar.
Tí miðlarnir hava sum kunnugt ein rættiliga stóran leiklut í okkara fólkastýri. Hetta er ein týdningarmikil leiklutur, sum fjølmiðlarnir hava at formidla, seta dagsordanina og yvirhøvur at ansa eftir samfelagnum.
Men í Kringvarpinum tykist tað sum um, at orðið val er bannað á sama hátt sum orðið public service, ið er enn meira bannað meðan tey brongla seg í gjøgnum dagar og vikur í eini støðugari roynd at koma sær undan hesum báðum orðunum. So íðin sýnist henda roynd, at tú fært illgruna um, at tey í Kringvarpinum í løtuni koyra eina fjalda kampanju fyri fólkaflokkin og privatisering av almennum stovnum.
Bløðini tykjast harafturímóti als ikki ræðast orðið val, tey hava hildið val í fleiri mánaðar áðrenn valið varð veruleiki og tað er vissuliga stuttligt, tí tey tulka teirra demokratiska leiklut sum eitt slag av sorteringsmaskinu, sum tryggjar, at bara tey, sum hava pengar - nógvar pengar - sleppa til orðanna fyri at greiða frá teirra ynskjum og ætlanum fyri okkara samfelag. Sjálvi hava bløðini grundgivið við, at hetta er at veita teimum valevnum hjálp, sum hava lyndi til at skriva ov nógv. Gud varðveiti mítt góða lag, men tit hava vónandi eina blaðstjórn til hetta arbeiði? Eg veit ikki hvat hetta er fyri ein løgin alfonsmentalitetur at fata fólkaræði sum nakað, sum tað ber til at formidla fyri pengar. Vit vita væl av, at blaðkreppa er um allan heim, men at brúka valið og harvið fólkaræðið sum gullhønu, hóskar seg ikki.
At seta annað enn tilvildarligt lívstílsfjas á breddan liggur eyðsýniliga rættiliga fjart hjá okkara miðlum. Resignatión og hugskotsloysi er ræðuligt. Til ber at ímynda sær, at tað kundi verið ein loysn í mun til allan lesarabrævsspurningin, at bløðini sjálvi tóku fyrsta stig til at viðgera nøkur evni og síðan lata politikarar - óansæð inntøku - koma við viðmerkingum til hesi evni. Tá hevði helst eisini verið pláss fyri nøkrum kritiskum og trúverdugum analysum, sum í skrivandi stund ikki eru serliga sannførandi, tá støðan er sum hon er og nakrir politikarar gjalda dýrt fyri at koma til orðanna í blaðnum, meðan aðrir ikki vilja ella ikki hava ráð at gjalda og sum tessvegna ikki eiga at verða nevndir, tí at einki í hesum heimi er ókeypis. Heldur ikki varðveitslan av demokratinum ella rættur okkara til upplýsing.
Hvat var tað nú eg segði, at mann skuldi gera onkuntíð. Okkurt við at taka í egnan barm, okkurt við sjálvkritikki og sjálvsrannsakan var tað vist. Alt tað keðiliga, sum hevur við sær ófjálgar spurningar sum: Havi eg gjørt nakað skeivt? Er okkurt sum eg ikki havi skilt? Havi eg gjørt nóg mikið fyri at liva meg inn í alternativ sjónarmið? Havi eg sjálv ein negativan leiklut? Er nakað, ið eg kann gera?
Og ja. Tað er tað í grundini. Eg kann skrála av fullum hjarta: HALLÓ FJØLMIÐLAR, KOMIÐ SO Í GONGD VIÐ HASUM VALINUM


text:
Eik høvuðsstuðul hjá Støkk8/25/2016 Eik og Fimleikafelagið Støkk hava skrivað undir ein trý ára høvuðsstuðulssáttmála.
Støkk fyllir 50 ár í ár og hevur hesa tíðina vaksið seg til at vera størsta ítróttarfelag í Eysturoynni við uml. 700 íðkarum úr flestu bygdunum í oynni.
”Vit eru fegin um at kunna vera høvuðsstuðul hjá Støkk. Felagið ger eitt stórt arbeið í økinum og tað vilja vit gjarna vera við til at stuðla”, sigur Kristine Ellingsgaard, rakstrarleiðari í Eik í Saltangará.
Nýggja forkvinnan í Støkk, Helen Gaardbo fegnast eisini um stuðulin.
”Í Støkk arbeiða vit støðugt við at menna fimleikin bæði innan breidd og elitu. Stuðulin frá Eik næstu trý árini gevur okkum áræði at halda fram við at geva okkara fimleikarum tí bestu menningina”.
Kristine Ellingsgaard, rakstrarleiðari í Saltangará og Helen Gaardbo, forkvinna í Fimleikafelagnum Støkk skriva undir sáttmálan. Fittu fimleikararnir í nýggjari Støkkdrakt eita Marta og Boas.


text:
Djúp og breið er hon, kullan, sum ger Barringer Ringfjall, Barringer Meteor Crater, har norðuri í Arizona, eftir býin Winslow og innan Flagstaff, har vit fara at snara av til høgru til Grand Canyon. Tað var starvsfelagin Pól Jespersen, ið fortaldi mær um stóra amerikanska ringfjallið. Í Russlandi er eitt enn størri ringfjall, Tunguska, har eysturi í Sibir.
Barringer Ringfjall bleiv til fyri 50 mió árum síðani tá ein loftsteinur, meteorur, 45 metrar breiður, rakti jørðina og gjørdi eitt 210 metrar djúpt hol, har ein skýskravari við 70 hæddum kundi staðið, uttan at komið undan tromini. Hesi mongu ár er jørðin erodera so dýpdin nú er 165 metrar frá tromin niður á botnin, har 20 fótbóltsvallir kundu verið. Tvørmátið á ringinum er 1200 metrar. Ein rest av loftsteininum sæst í gongini.
Daniel Moreau Barringer (1860-1929) var hin fyrsti at granska í økinum og finna sambandið millum loftsteinin, sum skapti ringfjallið. Ein minnistalva sæst á myndini niðanfyri.


text:
Hetta er níggjunda árið á rað, at Blái Krossur Føroya skipar fyri landsinnsavnan, har pengarnir eru farnir til vælgerandi endamál. Høvið er at geva gávu her á síðuni, ella tá bússur verða bornar út í øll hús
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Leikari og høvundur: Eyð Matras
Leikstjóri og leikgerð: Sigrún Valbergsdóttir
Búni: Marjun Jóannesardóttir
Myndir/sniðgeving: Edward Fuglø
Ljós: Árni Baldvinsson
Lagsmíð og venjing: Karl Martin Samuelsen: “Tann vænasta perlan”.
Hjálparfólk: Sára Skarðenni
Smyrsl: Margee Dam
Foto: Bárður Lydersen
Rættlestur og týðing: Sveinur Ísheim Tummasson
Við hesum manni lærdi eg, at heimurin er størri og vakrari, enn eg nakrantíð fari at uppliva.
Um leikin:
Anna er søgufrøðingur og býr í Danmørk, men er nú heima í Føroyum og ansar mammu síni, sum er illa sjúk. Hon fær avloysarastarv á fróðskaparsetrinum og fer at skriva ein fyrilestur um sambandið millum Asia og Føroya í 18. øld.
Anna hevur altíð kent seg øðrvísi, og tá ið mamman doyr, finnur hon eitt bræv og eitt armband við grønari perlu, sum fanga hana. Anna fer at kanna, hvat hetta hevur at týða, og loynidómar úr fortíðini verða avdúkaðir.
Hon granskar á bókasavninum og lesur um Katrinu Joensdatter, konu Árant Úti á Bø í Svínoy, sum var dømd fyri hordóm, tí hon fekk tvíburar við Niclasi Normann, einum ungum manni av hollendska skipinum Westerbeek, sum fór á land í Suðuroy í 1742.
Sum leikur fer, verða vit drigin millum fortíð og nútíð, og so líðandi verða træðrirnir greiddir um upprunan hjá Onnu.
Leikurin lýsir eitt tíðarskeið í Føroya søgu, tá ið mong vóru fátæk, undirbrotlig og innitokin. Gjøgnum Onnu uppliva vit lívið hjá eini kvinnu fyri tríhundrað árum síðani, hennara stríð ímóti órættvísi og tráanina eftir kærleika og nærleika. Lívið hjá Onnu verður sett í perspektiv, tá ið hon sjálv skal taka týdningarmiklar avgerðir um sítt lív.
Leikurin er íspunnin søga, men byggir á veruligar hendingar og sagnir. Vit hoyra um seyðatjóvin Árant Úti á Bø í Svínoy, um manningina á hollendska skipinum Westerbeek, sum gisti í Føroyum veturin 1743/44 og um skalvalopini í Gerðum 1745 og 1765.
Stuðlað leikinum fíggjarliga hava: Mentanargrunnur Landsins, Norðurlandahúsið, Búmerki , Leiklistaráðið, Ljósritagrunnurin, Klaksvíkar kommuna, Bank Nordik.


text:
Aktuella svenska poppstjørnan Zara Larsson, sum hevur hittað um allan heim við sangum sum Lush Life, Uncover, Symphony og This One’s For You kemur á ársins Summar Festival at hava konsert. Hon kemur av heimsins tónatindum á Vágsbø at spæla.
– Hetta er ein av størstu løtunum í søguni hjá Summar Festivalinum. Vit eru sera fegin um at kunna bjóða okkara gestum eitt av heitastu og mest aktuellu nøvninum í alheims popptónleiki, sigur Erik Biskopstø, sum er ein av fyriskiparunum av Summar Festivalinum.
20 ára gamla Zara Larsson vann sum 10 ára gomul svensku Talent-kappingina og gjørdist landskend í Svøríki, men hetta var bert byrjanin til eina stóra tónleikakarrieru. Í 2012 gjørdi hon sáttmála við plátufelag, og árið eftir var sangurin Uncover ovast á hitlistunum í norðurlondum.
Síðani kom tað stóra altjóða gjøgnumbrotið. Á sumari 2016 framførdi hon saman við David Guetta sangin This One’s For You, sum var almenni sangurin til EM endaspælið í mansfótbólti. Tá ið hon í fjør kom við útgávuni So Good, hevði hon slóðað so væl fyri sínum tónleiki, at ein sangur fyri og annar eftir gjørdist hitt – sangir sum Lush Life, Never Forget You, I Would Like, So Good, Symphony og aðrir.
Zara Larsson hevur samstarvað við aðrar stjørnur sum Clean Bandit, MNEK, WizKid og Tinie Tempah. Hon hevur sungið til sentanarhátíðina og endahátíðina í EM-kappingini í mansfótbólti, og tá ið Nobel heiðurslønirnar vóru handaðar í fjør, hevði hon framførslu saman við John Legend.
Zara Larsson er nú ein verulig heimsstjørna, sum stendur í fagrasta blóma. Hon spælir stórar konsertir kring allan heimin, hon hevur yvir tvær milliardir spælingar bara á Spotify, hon er fastur gestur á hitlistunum, og nú kemur hon til Føroya at framføra á Summar Festivalinum.
Summar Festivalurin verður hildin í døgunum frá 9. til 11. august.


text:
Burhan G: Eg havi tikið allar teir góðu sangirnar við
- Eg lovi, at tit fáa eina fantastiska konsert við øllum mínum bestu sangum, sigur Burhan G áðrenn framførsluna á Summar Festivalinum í kvøld.
Burhan G er sangari í heimsflokki, og seinastu árini hevur hann hittað ferð eftir ferð. Nú er hann komin til Føroya at hava sína fyrstu framførslu.
- Eg eri sera fegin um, at eg havi fingið møguleikan at koma til Føroya at spæla, og eg havi tikið allar teir góðu sangirnar við. Eg lovi tykkum, at tit fáa eina fantastiska konsert við øllum mínum bestu sangum. Tað verður sjúkliga feitt, sigur Burhan G.
Hann hevur amerikanskar tónleikarar við á pallin, og tey, sum í summar hava hoyrt Burhan G á palli í Danmark, hava bitið merki í, hvussu væl spælandi bólkurin hjá honum er. Harafturat er Burhan G sjálvur ein framúr live-sangari og framførari.
Burhan G spælir á Vágsbøi í kvøld kl. 21.30. Eyðun, Terji & Kim hita upp á stóra palli frá kl. 20.15.


text:
Wenzel søga
Wenzel og Vilhelm vóru framskygdir undangongumenn
Wenzel Petersen stovnaði fyritøkuna, har hann saman við Vilhelm Nielsen seldi fyrsta bilin í Føroyum. Hann var ein íðin og framskygdur maður. Hann var m.a. við til at stovna Havnar Handverksmeistarafelag og var býráðslimur í mong ár.
Wenzel Petersen var føddur tann 2. november 1887 í Tróndargøtu í Havn, sonur Petur Petersen úr Saltnesi. Familjan flutti til Havnar, stutt áðrenn Wenzel var føddur. Pápin var bróður Fríðrik Petersen, próst. Liðugur við skúlan fór Wenzel í smiðjulæru. Sum útlærdur smiður fór hann 18 ára gamal til Keypmannahavnar, har hann starvaðist í Titan maskinverksmiðjuni, samstundis sum hann fekk sær útbúgving sum elektrikari. Hann búði í Danmark eini 10 ár og giftist við Sofíu, dóttir Óla Svenn Svendsen úr Havn.
Wenzel og Vilhelm møtast
Wenzel fór í 1916 at sigla sum elektrikari í eitt ár við ØK skipinum "Falstria." Har kom hann at sigla saman við einum dana, Vilhelm Nielsen, sum seinni giftist við Sigrid, systir konu Wenzel. Wenzel stovnar í 1917 ein maskinhandil í Havn, sum m.a. fekst við at installera DAN-gløðihøvdmotorar í fiskiskip og bátar.
Í 1919 keypir hann Quillingsgarð í Havn saman við eigaranum av Sápuhúsinum. Quillingsgarður var tá stórur bygningur, og smiðjan fekk innivist í fjósinum, ið hoyrdi til ognirnar. Ein maskinverkstaður varð innrættaður, har sum Breidal fotografur áður hevði havt atelier. Wenzel og konan høvdu leigað eini hús í Konradsbrekku, men nú fluttu tey inn í Quillingsgarð at búgva.
Fyrsti bilurin kemur til landið
Samstarvið millum svágrarnar, Wenzel Petersen og Vilhelm Nielsen, byrjar í 1920 og vardi í eini 7 ár. Í hesum tíðarskeiði eydnaðist teimum at skapa søgu her á landi, við tað at teir í 1922 skipaðu fyri, at fyrsti bilurin kom til Føroya. Hetta var tann 6. mai. Tað var ein 1-tons Ford TT lastbilur, sum Júst Sivertsen og Johannes Olsen keyptu.
Teir seldu fordbilarnar at byrja við, og seinni fingu teir eisini umboð fyri General Motors, har ímillum aðrar chevroletbilarnir høvdu teirra áhuga. Ford kundi ikki góðtaka, at teir seldu hesi bilsløgini saman. Hetta førdi við sær, at teir samdust um, at Vilhelm Nielsen fekk General Motors umboðið. Síðst í 20-árunum flutti Vilhelm út í smiðjuna hjá Sigmund Arge, úti í Grind, yvir av smiðjuni í Lítluvík. Hann var har, til nýggi bygningurin í Jónas Broncks gøtu var liðugur í 1935.
Bretar leggja hald á Quillingsgarð
Tá bretar komu til Føroya í 1940, løgdu teir hald á Quillingsgarð, og Wenzel flutti við familjuni út í Havnardal at búgva. Tá kríggið var av, byrjaði sonur Wenzel, Jóhannes Svend, verkfrøðingur, saman við Hjalgrími Hentze at umboða Alpha Diesel motorar. Fyrstu tíðina hildu teir til í einum pakkhúsi, men virksemið vaks, og teir máttu finna onnur høli. Teir fluttu í eini hús úti í Bakka við maskinverkstaðnum og Alpha Diesel umboðnum. Í 1952 keypir Wenzel Petersen bygningin úti í Bakka, og í 1957 flyta bilasølan og bilverkstaðurin úr Quillingsgarði og inn har. Um hesa tíðina arbeiddu um 40 fólk í fyritøkuni.
Wenzel Petersen var íðin og framskygdur maður. Hann var býráðslimur í nógv ár, bæði fyri og eftir kríggið. Hann var í teknisku nevnd og havnarnevndini og í nevndini í Havnar Handverksmeistarafelag.
Wenzel Petersen andaðist 21. oktober í 1954, 67 ára gamal.
Fyritøkan flytur niðan á Oyggjarvegin
Alt virksemi var samlað úti í Bakka til 1970, tá bilasølan og bilverkstaðurin flyta í nýggjan bygning við Oyggjarvegin. 20 ár seinni, í 1990, flytur mekaniski verkstaðurin eisini í nýggjan bygning við Oyggjarvegin, á sama øki sum bilasølan, har sum Maskinmeistaraskúlin er í dag. Húsini úti í Bakka keypti kommunan í 1986.
Fyritøkan kláraði seg ígjøgnum góðar og ringar tíðir. Sølan av bilum gekk væl, og okkurt árið í áttatiárunum vóru seldir yvir 400 bilar, og eini 70 fólk vóru í arbeiði. Fyritøkan varð býtt upp í 5 deildir: bilasølu, maskinverksstað, skipsútgerð, ídnaðarútgerð og gasssølu, umframt eina deild í Vági. Men búskaparkreppan fyrst í nítiárunum hevði eina so ógvusliga afturgongd við sær, at meginparturin av fyritøkuni P/F Wenzel Petersen konsernini hóraði ikki undan, og alt virksemið í báðum bygningunum helt uppat. Bert gasssølan slapp undan at steðga upp.
P/F Wenzel
Tað var tó skjótt, at fyrrverandi starvsfólkini byrjaðu av nýggjum, og nøkur byrjaðu fyri seg sjálvan. Abbasynir hjá Wenzel Petersen stovnaðu fyritøkuna P/F Wenzel og hildu fram við Ford umboðnum við Óla-Svenn Nolsøe, Petur Smith Petersen og Líggjas Husgaard.
Starvsfólkið hevur støðast væl í fyritøkuni, eitt nú Hans Mortensen, sum byrjaði hjá P/f Wenzel Petersen 1. juni 1955 og var í fyritøkuni í yvir 50 ár.
Tann 10. oktober 2006 keypti Gunnar Justinussen P/F Wenzel og 1. januar 2009 fekk P/f Wenzel umboðið av Volvo persónbilum í Føroyum, soleiðis at felagið í dag umboðar Ford og Volvo í Føroyum.
22. desember 2017 valdi Gunnar Justinussen at selja P/F Wenzel. Nýggju eigararnir eru nú Rúni Djurhuus, sum saman við Petur Slyne og Bárður Brimvík hava keypt P/F Wenzel.


text:
Tá skúlin í 1957 varð bygdur, varð samstundis kirkjurúmið gjørt og samanbygt við skúlan.
Betongbygningurin er gulur við reyðari tekju.
Skúlastovan er skild sundur frá kirkjurúminum við eini harmonikuhurð. Innan er kirkjan sera einføld. Á altarinum stendur ein stórur trækrossur, og altarsilvur og ljósastakar eru ikki eldri enn kirkjan sjálv.
Bygningurin stendur á vallaðari brekku, har Lopransfjørður møtir Vágsfirði. [KELDA: Lasse Sørensen, Kirkjurnar í Føroyum]
Kirkjuráði. Formaður, Heidi Lisberg, Niðarivegur 16, 927Akrar, Tlf. 37 37 94
Sóknarprestur. Patrick de Neergaard, Hvanndalsbrekka 1, 900 Vágur, tlf. 37 30 23 / 23 73 26.


text:
Kvørkveggja
Kvørkveggjan (frøðiheiti - Turdus merula) er nær skyld við óðinshana og líkist honum í vøkstri, men ikki í liti. Steggin er kolsvartur við gulum nevi; bøgan og ungfuglurin eru svart- og brúnflekkut. Velið er langt, og ofta setur hon tað uppeftir. Vetur og vár eru einstakar at síggja í Føroyum. Tað er varugur fuglur, flýgur mest høgt fram yvir jørðini og dámar væl at fjala seg. Fyrst hon er komin, heldur hon seg mest við bøgarðar og úthús. Fær hon góðan frið, verður hon djarvari og kann koma inn millum húsanna. Urtagarðar dámar henni væl, men sjáldan situr hon í trøunum, smýgur mest um niðri á jørð og skavar eftir føði. Í kava kemur hon í køstarnar; bera fólk henni tá molar og eplaflus, verður hon rættiliga spøk. Av allarbestu sangarum er hon; men vit fáa ikki at hoyra hana, tí eftir summarmála rýmir hon av landi. Navn hennara verður sagt so ymist; summstaðni siga tey kverkveggja, summstaðni kvørkviski, og nú eru mong — eftir einari bók — farin at nevna hana rókur, men tað er heilt skeivt; rókur er ein nógv størri fuglur.[1]
Innihaldsyvirlit
Útsjónd[rætta | rætta wikitekst]
Ein av mest skiftandi og ljómvakrastu songunum stavar frá kvørkveggjuni, bert klingandi trøstalát hennara kemur stundum uppímillum. Krunkasvarti steggin við tí bjartgula nevinum situr ovast uppi í einum træ, á einari flaggstong ella á einari rygg-ás, og við songi sínum frøir hann maka sín, ið liggur og bølir, og okkum eisini, tá ið hann sigur hinum kvørkveggjusteggjunum í grannalagnum frá, at øki hansara ikki er tøkt.[2]
Útbreiðsla[rætta | rætta wikitekst]
Og í dag kunnu ikki bert tey, ið búgva í Havn, frøast um hesa ljómandi gleði, men eisini tey, ið búgva í øðrum býum; eisini í fleiri bygdum er hann at hoyra, tí javnt og savnt hevur kvørkveggjan víðkað um øki sítt, síðani hon fór at eiga her á landi í 1940-árunum. Tá kom hon fyrst til Sandoyar, Kunoyar og Havnar. Ógvisliga ódnin í 1988 fór illa við flestu viðarlundunum í landinum og forkom verpingarmøguleikunum hjá teimum fuglum, ið halda til í trøum. Men áðrenn tann ódnin herjaði, var kvørkveggjan farin víðari um, so stovnur hennara var nógv betur fyri enn ein annar trøstur, óðinshanin, ið eftir ódnina nærum hvarv sum búfuglur. Kvørkveggjan er ein av teimum fuglunum, sum fullkomiliga hevur broytt vanar eftir góðari øld. Fyrr var hon styggur skógarfuglur, men so hvørt sum sethúsaurtagarðsmentanin breiddi seg, flutti hon inn, og í dag er hon munandi spakari og ein tann vanligasti fuglurin í Evropa. Hon hevur førkað seg norðureftir og eigur í dag í øllum oyggjabólkunum í Norðuratlantshavi, og enntá í Íslandi hevur hon átt nakrar ferðir. Kavaveturin í Skandinavia ger, at hjá kvørkveggjuni ber ikki til at finna føði og soleiðis hóra undan; um heystið flyta fuglarnir suðureftir og í ein útsynning. Tá hendir seg, at teir koma higar, og onkuntíð um heystið ýður hagin av ymiskum trastum, tí vanliga ferðast kvørkveggjan saman við øðrum trastum, oftast saman við fjallatrastum og óðinshanum. Tá hoyrist eitt annað lát frá kvørkveggjuni, nevniliga ferðalátið, ið ljóðar eins og eitt høgt, glintandi ljóð tjiiiip, og sum líkist ferðalátinum hjá øðrum trastum. Er veturin lýggjur, kunnu trastarnir steðga her í fleiri mánaðir, og tá kunnu teir fara at amast uppi í okkara egnu kvørkveggjum. Tí sjáldan liggur kavi so mikið leingi her, at kvørkveggjan ikki finnur sær føði, og hetta hevur havt við sær, at hon fær verið her alt árið, hon eru vorðin støðufuglar hjá okkum. Kvørkveggjan er løtt at kenna, steggin er svartur, allur sum hann er, við gulum nevi, meðan bøgan er veikari á liti, morreyð, bringan heldur ljósari við deplum, nevið brúnt. Kvørkveggjan er eyðkent trøstaslag, hon hevur hoppandi gongulag og er tung á flognum. Úr nevinum og út á tromina á velinum er hon 24 cm long. Hon byggir sær reiður húsanna millum, t.d. í einum bilhúsi, undir einum takskeggi ella í einum runni. Hon verpur 4 ljós, brúnblettut egg, og góð ár megnar hon at fáa 2 urptir undan. Nærkast ketta ella hundur reiðrinum ella teimum stóru ungunum, hoyrist ávaringarlátið á kvørkveggjuni, eitt máttmikið, hvølt, stutt lát sum tjiokk. Kvørkveggjan livir av reyðmaðki og smákyktum, og vanligt er at síggja kvørkveggju leggja høvdið á skák, so at hon sær reyðmaðkin betur, meðan hon dregur hann upp úr moldini.[3]
Sí eisini[rætta | rætta wikitekst]
Útvortis slóðir[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
- ↑ Postverk Føroya
- ↑ Postverk Føroya


text:
Effo ynskir at stuðla og samstarva við einstaklingar, feløg og bólkar, sum vit meta hóska til okkara strategisku marknaðarføringsætlan. Høvuðshugsanin handan okkara stuðulsspolitikk er, at hon er í samsvar við ta marknaðarføringsætlan, sum vit hava lagt fyri komandi tíðarskeið. Somuleiðis er okkara hugsan, at ein og hvør sponsoravtala skal koma báðum pørtum til góðar.
Fyri at grundarlagið hjá okkum at viðgera innkomnu umsóknirnar skal verða so gott og rættvíst sum gjørligt, hava vit gjørt av, at vit bert viðgera skrivligar umsóknir, har endamálið við tiltakinum og/ella stuðlinum er greinað og har tað greitt kemur fram, á hvønn hátt sponsoratið ella stuðulin kann tæna Effo.
Skrivið umsóknina niðanfyri. Tess fleiri upplýsingar eru við, tess betri grundarlag hava vit at taka støðu út frá. Tit eru eisini vælkomin at senda umsóknina sum teldupost til: umsokn@effo.fo
Umsóknir verða viðgjørdar 3 hvørja viku og umsóknir til tiltøk, ið liggja minni enn tvær vikur frá umsóknardegnum, verða ikki viðgjørdar.


text:
Tíð: Hósdag kl. 14.00 - 17.00
Stað: í Mortansahúsum 10
Undirvísari: Guðrun S. Hansen FO
Ert tú áhugað/áhugaður í ullaarbeiði, so er nógv at heinta á hesi verkstovuni, tú hevur eisini møguleika at spinna títt egna tógv.
Í mesta lagið 8 luttakarar vera á hesi verkstovuni.
À spinniversktaðnum í hugnaligari stovu við træbrettum, fær tú møguleika at arbeiða við upprunaligari føroyskari ull. Skinni hevur hingi uppi og rota, harvið er ikki klipt i ullina og lanolini (feitti) í ullini er varðveitt.
Eg greiði frá eginleikinum í ráullini.
Tú verður lærd at nappað, karða og spinna títt egna tógv, á rokki.
Tú fær møguleika at avgerða um tú vil hava samfingið
og/ella nappað tógv. Sum tú kann millum annað brúka sum effekt í tínum bundnum lutum.
Tað verður undirvíst á føroyskum
.....og tosar eisini norðurlendskt
At hava við:
Tað einasta tú nýtist at hava við á verkstovuna, er títt forvitniog hugurin at royna okkurt nýtt.


text:
Byggja nýtt ella umvæla
Skal køkurin skiftast út, og hevur tú tørv á at byggja uppí og harvið fáa nakrar fermetrar afturat? Ella ætlar tú tær kanska í holt við at byggja dreymahúsini? Møguleikarnir eru nógvir, og rætta loysnin er ikki tann sama fyri øll.
Annaðhvørt talan er um eina stóra byggiverkætlan ella meiri avmarkað umvælingararbeiði, er tað neyðugt at fáa greiðu á fíggjarligu viðurskiftunum. Her kunnu vit hjálpa tær, so tú tryggjar tær, at verkætlanin er fíggjarliga burðardygg fyri teg, áðrenn tú fert til verka.


text:
Útisetar
Tíðin í útlegd er ein spennandi, gevandi og stundum eisini strævin tíð. Ein tíð, har nýggj vinarbond verða knýtt, nýggj vitan verður vunnin og nýggjar lívsroyndir koma. Hetta er eisini ein tíð, har tú kanska skalt standa á egnum beinum fyri fyrstu ferð. Tað, at standa á egnum beinum, kann vera spennandi, men eisini eitt sindur ræðandi, tí nú skalt tú sjálv/ur fáa alt at ganga upp í eina hægri eind - tað fíggjarliga, bústaðin, tryggingar og gerandisdagin.
Vit ynskja at hjálpa tær at gera gerandisdagin eitt sindur lættari, at vegleiða og hjálpa tær við teimum turru og praktisku viðurskiftunum, so tú kanst brúka orkuna til alt tað spennandi, sum hendan tíðin hevur at bjóða.
Tí hjálpa vit tær, bæði áðrenn tú fert uttanlands, meðan tú ert uttanlands, og tá ið tú skalt flyta heim aftur til Føroya.
1 banki - 3 lond
Vit hjálpa tær í Føroyum, í Danmark og í Grønlandi. Tað er sostatt eingin orsøk at skifta banka, tá ið tú fert uttanlands at lesa.
Vit ynskja at møta tær har, sum tú ert, og tá ið tú hevur tørv á okkum. Vit ynskja eisini at hoyra frá tær, at hoyra tína meining, so vit best kunnu nøkta tín tørv sum útiseti. Tí skipa vit fyri fleiri árligum tiltøkum, har tú sum útiseti ert í fokus.
Lat okkum hjálpa tær á veg
Sjálvt um tað óivað er sera spennandi at flyta uttanlands ella heim aftur til Føroya, so eru tað nógv praktisk viðurskifti, tú skalt hava greiðu á í sambandi við sjálva flytingina. Tí hava vit savnað ymisk góð ráð og vegleiðingar, ið kunnu hjálpa tær á veg.


text:
Fjøran er markið millum land og sjógv. Fjøran í Føroyum er rættiliga ymisk. Summastaðni er sandur, aðrastaðni er grót og klettur, og onkustaðni er steyrrætt berg.
Í bakkanum við sjóvarmálan og millum steinar og klettar vaksa ymisk grøs og blómur.
Flóð og fjøra
Vit tosa um flóð og fjøru, tá ið havið fjarar og fløðir runt strendurnar í Føroyum. Broytingar í flóð og fjøru koma, tí mánin dregur sjógvin til sín.
Tað er spennandi at ganga í fjøruni og vita, hvørji dýr krógva seg har. Serliga tá ið tað er fjøra, og tú sleppur longri út til øki, sum annars eru undir, tá ið tað er flóð. Stuttligt er at leita í taranum og undir steinum og í hyljum.
Fjøruhyljar
Umstøðurnar í fjøruhyljum kunnu broytast skjótt. Vatnið kann vera meira ella minni salt alt eftir, hvussu nógv tað regnar, og hvussu ofta aldurnar skola inn yvir.
Hitin kann eisini skifta nógv. Hyljarnir eru vanliga grunnir, og tí kann hitin broytast skjótt eftir veðrinum. Og um tað er ógvuliga heitt, kann hylurin enntá torna upp.


text:
GU14 STEYPAVINNARAR!!!
07 Vestur gentur U14 vunnu seinnapartin 2-1 í sera spennandi steypafinaluni móti AB/B71. Genturnar hjá Mass Anthoniussen komu á odda 1-0, og beint fyri dystarenda avgjørdu okkara røsku gentur dystin. HJARTALIGA TILLUKKU ØLL SOMUL!
Vit byrjaðu rættiliga væl og høvdu eina yvirvág nærum allan fyrra hálvleik. Fyrsta málið kom miðskeiðis í fyrra hálvleiki. Vit fingu fleiri horna, sum øll vóru rættiliga vandamikil, við góða innleggsfótinum hjá Kristinu Nattestad. Hornað kom úr vinstru í góðari hædd har Hanna Ole-Jacobsen setti pannuna undir og stútaði bóltin í netið til 1-0.
Hóast yvirtak okkara fingu AB/B71 útjavnandi málið stutt eftir. Tær sparkaðu ein langan bólt mitt niðaneftir, sum verja okkara ikki fekk rudda burtur. Ein av teimum fekk fatur á bóltinum og, einsamøll móti Sólju í málinum, skoraði hon trygt.
Hinar høvdu eisini nakrar aðrar møguleikar, men hvørja ferð var Sólja, sum spældi ein branddyst, í vegin. Vit høvdu eisini fleiri møguleikar at skora. bæði áðrenn og aftaná málini, serliga liðskipari okkara Sissal Haraldsen, men ongantíð eyðnaðist. Hálvleiksstøðan gjørdist sostatt 1-1.
Eftir hálvleik høvdu vit lotið ímóti, og vit høvdu størri og størri trupulleikar at fáa spælið at hanga saman. Aloftast vóru tað Sissal og Helma Thomassen, sum royndu við skjótum mótálopum, men tær blivu ov einsamallar móti sterku AB/B71-verjuni. Í verjupartinum máttu vit gera tvær útskiftingar vegna skaða, fyrst málskjúttan Hannu, og síðan Anju Hentze Anthoniussen, sum spældi aftarliga á miðjuni.
Innsatsurin varð tó nærum hetjukendur, og so, tá bert heilt fáir minuttir vóru eftir, fór Sissal í mótálop. einsamøll móti fleiri vann hon fríspark. Hon tók sjálv, flatt ígjøgnum múrin, og málverjin hjá AB/B71 fekk einki gjørt. 2-1!
Teir fáu minuttirnar, ið eftir vóru, kempaðu vit fyri hvørjum bólti. Stóra áskoðarafjøldin helt ondini, men at enda var tíðin farin, og Ransin N. Djurhuus bríkslaði av.
Liðið: Sólja Falkvard Gudmundsen; Eyðrið Rúnadóttir, Hanna Ole-Jacobsen, Katrina Josefina Eliasdóttir; Anja Hentze Anthoniussen; Helma Thomasen, Aleksandra Jørgensen, Kristina Nattestad; Sissal Haraldsen.
Eyka: Hanna Thomassen, Malan Andorsdóttir, Rebekka B. Prior, Jana Jacobsen.


text:
Orkuráðstevna - Frá olju til vind
13. mars 2017
Sambandsflokkurin skipar fyri ráðstevnu um grøna orku undir heitinum “Frá olju til vind”. Á ráðstevnuni fara fólk við hollum kunnleika um orkutøkni og orkupolitikk at halda framløgur og røða um, hvørjir møguleikar vit hava í Føroyum fyri skjótari og lættari at innføra vindorku
Orkuráðstevnan verður, fríggjadagin tann 7. apríl 2017, í Tórshavn - á Østrøm, kl. 09.30-15.30.
Bjóðaður verður frokostur, kl. 12.15-13.00.
Ráðstevnan er ókeypis og fólk nýtast ikki at tekna seg.
Talan er um eina fakliga og politiska ráðstevnu, hvørs endamál er at varpa ljós á, hvørjar avbjóðingar vit hava í Føroyum á orkuøkinum og hvørjar møguligar loysnir eru fyri skjótari og lættari at innføra munandi meira vindorku á elkervið.
Skráin verður býtt í tríggjar partar:
- Fyrsti partur snýr seg um, hvørjar avbjóðingar vit hava at innføra vindorku í orkuskipanina, serliga í einari lítlari orkuskipan sum tí føroysku
- Annar partur snýr seg um, hvørjar møguligar tøkniligar loysnir eru tøkar í Føroyum
- Triðji partur snýr seg um tiltøk, sum skulu til fyri at veruleikagera eina munandi útbygging av framleiðsluni av vindorku í Føroyum
Meira kunning við útgreinaðari skrá verður send út seinni.
Les meira: Spennandi skrá fyri orkuráðstevnuna - Frá olju til vind
Les meira: Danski orkumálaráðharrin á orkuráðstevnu í Føroyum
Les meira: Magni Laksáfoss greiðir frá um orkuráðstevnuna
Les meira: Altjóða serfrøðingur á orkuráðstevnu í Føroyum
RN
Aftur


text:
Mugu hava allar upplýsingar
24. februar 2018
Fyrispurningur um pensjónsnýskipanina, settur landsstýrismanninum í fíggjarmálum, Kristinu Háfoss (at svara skrivliga eftir TS § 52a)
1. Hvussu nógv batnar haldførið í føroyska búskapinum við nýggju pensjónsskipanini, uppgjørt í føstum prísum, sum prosent av BTÚ og krónum, ávikavist í 2040 og 2060?
2. Hvussu nógv betrar tað um haldførið, at grundupphæddin í fólkapensjónini verður niðurlagað, og inngjaldið frá borgarum og vinnu til AMEG verður hækkað við 225 mió. kr. síðan 2015, fyri at gjalda útaftur beinanvegin?
3. Hvussu nógv betrar tað haldførið, at pensjónsaldurin hækkar?
Viðmerkingar
Búskaparráðið hevur í sínum seinastu frágreiðingum staðfest, at haldførið í føroyska búskapinum ikki er nøktandi, og neyðugt er við átøkum, sum tillaga búskapin til broyttu aldurssamansetingina. Tað er sambært landsstýrinum ein av høvuðsorsøkunum til, at nýggja pensjónsnýskipanin skal skundast ígjøgnum við eini smalari semju.
Tí kundi roknast við, at landsstýrið hevði greiðu á, hvussu nógv haldførið í føroyska búskapinum batnaði við framløgdu pensjónsnýskipanini, ið er til viðgerðar í Løgtinginum í løtuni. Hóast nógv tilfar varð lagt við málinum, fyriliggur ongin útrokning í hesum tilfari, ið vísir, hvussu nógv haldførið batnar við pensjónsnýskipanini.
Undir fyrstu viðgerð av pensjónsnýskipanini bleiv upp í saman spurt eftir hesum tølum. Tó smoygdu bæði landsstýrismaðurin í fíggjarmálum, og løgmaður seg undan at svara. Í staðin vístu tey til eina talvu (síðu 20) í frágreiðingini, har upplýst verður, hvussu nógv haldførið batnar komandi árini. Trupulleikin er bara, at hetta er ein meting, uttan prógv - ongar útrokningar eru aftan fyri tølini.
Ein av høvuðstættunum í pensjónsnýskipanini er, at grundupphæddin í fólkapensjónini, sum hevur verið bulurin í pensjónini hjá føroyingum í meira enn hálva øld, nú skal niðurlagast.
Fyri at fíggja henda niðurskurð í fólkapensjónini, verður ein skattarokning send til borgarar og vinnu upp á 225 mió. kr. Tað svarar til eina øking í landsskattinum upp á omanfyri 15 prosent. Landsstýrið roynir við hesum at vísa ein betraðan rakstur av landskassanum við at flyta útreiðsluna yvir í ein annan almennan kassa at gjalda. Trupulleikin er bara, at hetta í sjálvum sær ikki betrar um haldførið í føroyska búskapinum.
Høvuðsfortreytin fyri, at Løgtingið kann taka eina rætta avgerð í pensjónsmálinum, sum er ein av súlunum undir at framtíðartryggja pensjonistarnar og haldførið í føroyska búskapinum er, at talgrundarlagið er í lagi.
Tí mugu vit fáa allar upplýsingar, herundir útrokningar-grundarlagið undir betraða haldførinum, áðrenn Løgtingið kann viðgera málið á einum tryggum og upplýstum grundarlagi.
Á Løgtingi, 22. februar 2018
Bárður Nielsen
RN
Aftur


text:
Mynd: Sverri Egholm / portal.fo
Jan Pauli: Vit skulu bara spæla okkara spæl so vinna vit
ítróttur08-02-2018 - 22:29 - Jóanis Albert Nielsen
Kyndil vann í kvøld 28-25 á VÍF í fyrri hálvfinaluni í Faxe-kondi steypakappingini, eftir dystin fingu vit orð á Jan Paula T. Johannesen málverja hjá Kyndli.
Hvussu upplivdi tú dystin?
- 1. hálvleikur var ikki serliga góður frá okkara síðu, vit vóru kanska nervøsir. Men sum dysturin líður fóta vit okkum og byrjar tað at síggja gott út móti endanum.
Tit vóru sum eitt nýtt lið í 2. hálvleiki, hvat segði Julian við tykkum?
- Eg hitaði upp í hálvleikinum, so eg veit ikki heilt hvat teir tosaðu um. Tað sum eg fekk við, var at vit skuldu halda okkara avtalur. Fáa ferð á bóltin og tað riggaði.
Hvussu stóran týdning hevur tað at vinna fyrru hálvfinaluna?
- Tað hevur sjálvandi stóran týdning, nú veit man at tað ber til. Vit hava eisini sett okkum sjálvar í eina góða støðu til tann seinna dystin, men einki er avgjørt enn.
Hava tit nú fyrimun til seinnu hálvfinaluna?
- Teir skulu skora trý mál meira enn vit, bara fyri at fáa ein javnleik, men vit fara til Vestmannar at vinna.
Hvat skulu tit taka víðari frá dystum dystinum, og hvat skulu tit rættað uppá?
- Tað vit skulu rættað uppá er, at vit skulu vera klárir frá byrjan, tað er eitt sindur síðani at vit spældu eina hálvfinalu, av tí eru mennirnir kanska nervøsir. Vit skulu bara spæla okkara spæl, vit vit gera tað so vinna vit. Fáa verjuna at standa væl, og ferð í álopið, segði Jan Pauli við jn.fo beint eftir dystin.


text:
Besti filmur í Evropa í ár er pólski IDA, ið er hin fyrsti á skránni hjá Filmsfelagnum í Havnar Bio 7. januar 2015. Eisini leikstjórin, Pawel Pawlikowski (f.1957) varð kosin besti leikstjóri í Evropa í ár. Tað var í Riga at 27. evropeiska filmshátíðin varð hildin í gjár.
At pólskur filmur hevur nakað serstakt at bjóða, ikki minst tá fotograferingin er í heimsins bestu litum, sum eru svartir og hvítir og í øllum teim skuggum, sum er har ímillum, fingu vit eina greiða ábending um í spennandi stuttfilminum hjá Franklin Henriksen, Pódroznik, ið var ein av teim tíggju, sum í ár kappaðust um Geytan í Norðurlandahúsinum.
Filmarnir í Filmsfelagnum í januar og februar eru ein pólskur, ein russiskur, ein bretskur, sum eisini vann eina evropeiska filmsvirðisløn, og ein svenskur, ið var við í kappingini um besta norðurlendska filmin ár. Allir fýra filmarnir vóru í uppskoti at vinna fremstu evropeisku virðislønirnar í ár. Tað eydnaðist sum nevnt tveimum teirra. Teir fýra úrvaldu filmarnir eru kunngjørdir á heimasíðuni hjá Havnar Bio undir heitinum Filmsfelagið. Atgongumerkjasølan er longu byrjað. Væl møtt!


text:
Haldi tað eitur “hygga bø” á føroyskum. Soleiðis minnist eg, at tað stóð á eini bók til tey minstu sum míni áttu, tá tey vóru smá. Hinar fittu bøkurnar, har ymiskir lutir fjala seg handan klaffar, sum man letur upp.
Sum eldri spæli eg eisini “hygga bø”, men nú við tí fyri eyga, at ongin finnur teir fjaldu “hygga bø’arnar”. Nú skulu fjaldu lutirnir fyri alt í verðini aldrin finnast, fyrr enn rúm tíð er gingin.
Í gongini hongur langa reyða kavadraktin, sum eftir røttum átti at verið hongd í fýrrúmið. Tað er ikki av óvart, at hon hongur í gongini. Reyðu longu brøkurnar eru so síðar, at tær nerta við gólvið. Men hyggur man væl eftir, sær man tveir vínreyðar snútar kaga undan. Einir nýggir vínreyðir skógvar, keyptir í útsølu. Eitt par, ið ikki má verða sjónligt fyri verðini (les: manninum) fyrr enn um nakrar mánaðir, soleiðis, at tá hann leggir merki til teir og spyr, um eg aftur havi verið og keypt nýtt, kann svara: “Ha? Nei, hasir eru gamlir. Men tú leggur heldur ongantíð merki til nakað fyrr enn einaferð!”
Eg ruddaði klædnarúmið fyrr í vikuni. Vit hava fingið eitt nýtt skáp, sum hevur fingið pláss í gongini niðriundir, tí eitt húski við fimm limum fyllir nógv í einum lítlum kustaskápi, sum støddin á okkara klædnarúmi er. Spyr tú mannin eiga vit bara for nógv. Spyr tú meg er hetta ikki rætt. Men hinvegin...
Tá eg nú ruddi eina hill fyri og aðra eftir, so komi eg fram á lítlar fjaldar seðlar. Nakað sum tá man spældi skattajakt fyrr. Ella sum kærleiksbrøvini man ongantíð fekk, men sum tá man droymdi um tey, hitaðu hjartað á sama hátt sum hesir lítlu seðlar. “Isabella dress", áh tað var hin vakri eg keypti til jólaveitsluna hinaferð, sum eg riggaði so væl í. Hvar er hann nú? Eg læt onkrum hann, tí eg fekk ein nýggjan. Áh tey minnir og rík! “Rosabelle fake fur" - hvussu var tað nú við honum? Áh jú, hann hongur her, pelsurin ið verður brúktur til serligar løtur, brúdleyp og annað hátíðarligt. Á onkrum stendur bara “basic" 49 kr. Tað man nokk verða ein toppur ella ein T-shirt frá H&M. Hví havi eg fjalt tann seðilin? Tað er júst tað slagið, man kann lata liggja frammi, vissi maðurin dettur um hann. “Keypti tú nógv? Her liggur okkurt, hvat er hetta?” - Nei taveigud, eg keypti ein svartan topp, hin sum eg eigi, er so slitin... (bítið merki í “hin”, sum um eg bara eigi ein.)
Takið ikki feil, upprunavirðið er altíð hægri enn tað, ið er útgoldið. Í so máta eri eg nokkso sparin, tí eg keypi tað allarmesta í útsølu. Og siti eg á netinum, fyri at vita um eg detti um okkurt sum eg ikki visti at eg manglaði, so fari eg altíð á Pricerunner, fyri at finna útav hvar eg kann keypa vøruna fyri minsta prís og keypi hana har. “Se det havde I ikke lige set komme, vel?”


text:
DØMING
Grein 1:
Høvuðsdómarin er hægsti myndugleiki á róðrarøkinum.
Grein 2:
Við høvuðsdómarabátinum mugu bert vera førarin á bátinum og høvuðsdómarin
sjálvur. Harafturat kann hjálparfólk hjá høvuðsdómaranum og fólk við prógvi frá
dómaraskeiðunum koma við, tó eftir skrivligari umsókn til RSF í seinasta lagi dagin
fyri róð verður.
Grein 3:
Aftan á startin og til bátarnir koma á mál, skal frá høvuðsdómarabátinum verða
ansað eftir, at róðurin fer regluliga fram.
Grein 4[1]
Skuldu tveir bátar stoytt saman, og tað ikki kann sigast at vera gjørt við vilja,
kann høvuðsdómarin steðga róðrinum og krevja nýggjan start. Hetta skal bert
verða gjørt, um høvuðsdómarin við vissu heldur, at úrslitið í stigatalvuni hevði verið
øðrvísi, um ikki samanstoytur var hendur. Umróður kann steðga til aftan á seinasta
start. Vil bátur ikki rógva umaftur, verður hann koyrdur úr kappingini galdandi
kappingardag.
Grein 5:
Um høvuðsdómarin krevur umróður í barnaróðri, skal altíð startast av tí upprunaliga
startplássinum.
Grein 6:[2]
Gul kort givin í umróðri, skyldaður av at bátar eru komnir javnt á mál, sí grein 15 undir døming, eru bert galdandi fyri umróðurin.
Grein 7:[3]
Reyð kort givin í umróðri, skyldaður av at bátar eru komnir javnt á mál, sí grein 15 undir døming, eru bert galdandi fyri umróðurin, og tapur báturin bert umróðurin.
Grein 8[4]
Høvuðsdómarin skal ansa eftir, at eingin óviðkomandi bátur uttanífrá kemur inn á
kappróðrarøkið. Um óviðkomandi bátur órógvar róðurin, skal róðurin skjótast av og
rógvast skal umaftur frá upprunastarti, um minni enn 1000 m eru eftir skal startast
av 1000 m
Grein 9[5]
Fylgir bátur róðrinum, sum sigur frá tilgongdini, má hann ansa eftir ikki at koma inn
á kappróðrarøkið. Um báturin órógvar róðurin, skal róðurin skjótast av og rógvast
skal umaftur frá upprunastarti, um minni enn 1000 m eru eftir skal startast av 1000
m.
Grein 10[6]
Um bátur brýtur árar ella tollar ella slítur homlubond og annað, sum skal til fyri at
rógva, og hetta ikki er orsakað av samanstoyti, skal kappróðurin halda fram og ikki
tarnast av hesum.
Um bátur verður fyri hesum óhappi og ikki ætlar at halda fram við róðrinum, eigur
manningin at verða sitandi, so hetta ikki órógvar hinar manningarnar og dómaran.
Órógvar báturin, skal róðurin skjótast av, og rógvast skal umaftur frá upprunastarti. Órógvandi báturin skal vera koyrdur úr kappingini.
Grein 11:
Undir kappróðrinum skulu vera tveir startdómarar og eitt hjálparfólk.
Av startdómarunum krevst, at teir eru góðkendir av Róðrarsambandinum.
Við startdómarabátinum mugu bert vera førarin á bátinum og startdómarar.
Harafturat kann hjálparfólk og fólk við prógvi frá dómaraskeiðunum koma við, tó
eftir umsókn til RSF í seinasta lagi dagin fyri róð verður.
Grein 12:
Startdómararnir skulu syrgja fyri, at framstavnarnir liggja á linju, tá ið startað
verður. Startdómarin hevur heimild til at skjóta róðurin av upp til 20 sekund eftir
startin.
Hongur bátur eftir, skal róðurin skjótast av[7].
Áðrenn skotið verður, skal dómarin týðiliga rópa: Klárir/Klárar.
Tað kann verða nýttur fastur startur frá boyum ella øðrum. Er ov nógvur
síðuvindur, verður fastur startur ikki nýttur.
Breidd millum bátarnar: 11,5 metrar
Grein 13:
Av máldómarunum krevst, at teir eru góðkendir av Róðrarsambandinum
Inni á máli skulu vera ein máldómari og aftur at honum ein hjálpari.
Inni á málinum skal vera ein skjútti.
Inni á málinum skal eisini vera ein høvuðsdómari.
Eisini skulu tveir skrivarar vera til staðar.
Grein 14:
Bátur er á máli, tá ið kjósin fer um mállinjuna. Máldómarin ella hjálparin hjá
máldómaranum skulu týðiliga rópa nummar ella navn á bátinum í tí, kjósin fer um
mállinjuna. Skrivarin hjá máldómaranum skal gera ein lista yvir, í hvørjum raði,
bátarnir koma á mál.
Róðrarsambandið hevur skyldu til at senda fjølmiðlunum røttu úrslitini av róðrinum.
Grein 15[8]:
Endar ein róður soleiðis, at dómararnir ikki við vissu kunnu avgera, hvør av bátunum er fyrstur, fáa allir bátarnir fyrsta plássið og 7 stig. Eingin bátur fær 2. pláss ella 3. pláss, um tað eru tríggir, ið eru javnir. Somuleiðis, um javnt er aftaná nr. 1, fáa bátarnir somu plasering og stig, og tað lægra ella lægru stigini fella burtur.
Stk. 2
Um tveir ella fleiri bátar verða fremst og verða javnir í stigum eftir seinasta FM-róður, verður umróður sama dag um plássini í FM. RSF avgerð tíðspunktið, nær umróðurin skal verða. Teinurin, ið rógvin verður, er tann sami, sum í uppruna róðrinum.
Grein 16[9]:
(strikað)
Grein 17:
Stigini í FM verða býtt soleiðis: Bátur nr. 1 fær 7 stig, nr. 2 fær 6 stig, nr. 3 fær 5
stig, nr. 4 fær 4 stig, nr. 5 fær 3 stig, nr. 6 fær 2 stig og nr. 7 fær 1 stig.
Stendur á jøvnum millum fleiri bátar, tá stevnurnar eru av, er tann vinnari, sum
varð best plaseraður seinasta FM-róður í kappingarárinum.
Grein 18:
Róð verður í FM í 6 mannaførum old girls og 10 mannaførum old boys á trimum
stevnum – á Ólavsøku og báðum teimun undanfarnu stevnunum.
Grein 19:
Umboð RSF skulu vera til ráðgeving og hjálp hjá dómarum og skulu verða tikin við
uppá ráð, tá ið serligar umstøður gera seg galdandi.
Umboð RSF hava myndugleika sum eygleiðarar á stevnum.
RSF kan í heilt serligum førum yvirtaka leiklutin sum høvuðsdómari. Um hetta gerst
neyðugt, skulu bæði umboðini hjá RSF á stevnuni og báðir startdómaranir vera
samd/ir í hesi avgerð.
[1] Broytt á aðalfundi í 2017: Orðingin er tillagað 1000m teinin.
[2] Nýggj grein frá 2014
[3] Nýggj grein frá 2014
[4] Broytt á aðalfundi í 2017: Orðingin er tillagað 1000m teinin.
[5] Broytt á aðalfundi í 2017: Orðingin er tillaga 1000m teinin.
[6] Broytt á aðalfundi í 2017: Orðingin er tillaga 1000m teinin.
[7] Broytt á aðalfundi í 2015
[8] Øll greinin broytt á aðalfundi 2017
[9] Strikað á aðalfundi 2017


text:
Sambżliš viš heyggjar er partur av eind 8 ķ Trivnašardeplinum.
Samband fęst viš eindarleišsluna her
Sambżliš viš heyggjar
Bóndaheygur 3
100 Tórshavn
Tlf.: 310887
Teldupostur: heyggjar@av.fo
Sambżliš heldur til ķ stórum sethśsum ķ Havn. Ķ sambżlinum bśgva seks fólk viš sįlarsjśku. Bśfólkini hava egiš kamar og eru felags um stovu, kųk og baširśm. Bśfólkini eru viš ķ dagliga arbeišinum. Tey hava įbyrgd av at halda egiš kamar og at vaksa klęši. Eisini skiftast tey at hava įbyrgd av matgerš og felagshųlum. Sambżliš hevur egnan bil.
Arbeitt veršur fram ķ móti, at bśfólkini, tį taš er mųguligt, megna at fara śt aftur ķ samfelagiš og at skipa seg sjįlvi ķ egnum bśstaši. Einaferš um vikuna er felags morgunmatur og tį er eisini bśfólkafundur, har bśfólkini sjįlvi leggja ymiskar aktivitetir til ręttis. Bśfólkini hava arbeiši, ganga ķ skśla ella annaš lķknandi gerandisdagar.
Bśfólkini feršast javnan, antin uttanlands ella ķ egnum landi, tį gjalda tey sjįlvi fyri feršing.
Hvųrt įr er jólahugni fyri bśfólki og avvaršandi.
Sambżliš er normeraš til 5 fulltķšarstųrv. Ongin nįttarvakt er į stašnum.
Dagført tann 31-08-2017


text:
- 24 apríl 2012
Tað vóru eini 140 fólk á veitslu leygarkvøldið 21. apríl. Sum onkur av fyrireikarunum tók til: ”Tað er óført at fáa 140 fólk á bygdarveitslu, tá ið bert 30 fólk búgva í bygdini. ” Rætt hevur hann í tí , men hóast fólkatalið er minkað síðani seinastu veitslu, so er húsatalið vaksið við einum 14 - 16, og hetta er avgjørt føroyskt met havandi íbúgvaratalið í huga. Tann nýggi býlingurin í Fornagarði eigur munin, og hesi fólk settu eisini sín dám á veitsluna – og sýntust at trívast væl. Hetta var eitt gott høvi at fáa sjóðað tey saman við bygdarfólkinum. Býlingurin fer at gera tað hópin lívligari í bygdini, og tað man eisini fara at síggjast aftur, tá Lítlifløttur verður byrgdur móti sumri.
Veitslan var væl fyriskipað og góð. Sótu rúmliga, og góður matur av Gjáargarði. Fimmbogi Lisberg skipaði fyri sangi og undirhaldinum. Tað var rættuliga fitt av stuttligum lokalum skemti, hóast tað krevur ikki einki av forkunnleika, um tú skalt skilja kjarnuna í hvørjum einstøkum føri. Stórskemtararnir Hilmar Jan Hansen og Heri Simonsen vóru fínir.
Lasse Klein helt eina hugtakandi og lutvís skemtiliga røðu um tað, sum rørdi seg í bygdini í 1950unum, tá ið teir 3 brøðurnir (sum smádreingir) á hvørjum ári hildu summarfrí við Gjógv. Hasum komst tú væl frá, Lasse.
Nógv varð sungið, men tað gjørdist ein serlig løta, tá ið Jónsvein í Lon við gittara sínum sang nøkur ørindir, ið hann hevði sett saman um pápa sín, Kristian í Lon. Yrkingina nevnir hann ”Lívið”. Tað hoyrdist ikki eit kis frá teimum 140 fólkunum hesa løtuna, tí tey sótu øll og slotaðu eftir hesum rámandi og sigandi innihaldinum. Vanliga meldi eg pass, tá ið tað er um tónleik at røða, men hatta lagið riggaði væl í mínum ómusikalsku oyrum. Gott, Jónsvein! Tú hevur sett pápa tínum ein vakran varða.
Borðhaldið endaði um midnáttarleitið, og so varð farið upp á gólv, har Sjúrður hjá Dinnufíu skipaði. Hann er góður og kendur kvøðari. Seinni spældi LM-band til dans, men tá lógu vit eldru undir dýnuni. Veitslan endaði í dimmalættingini, og hvør fann sær sína svøvnskemmu, sum Viderø, prestur, plagdi at orða seg.
Samanumtikið er hetta eitt gott og samansjóðandi tiltak, ið plagar at vera annaðhvørt ár. Tað skulu nógvar og drúgvar fyrireikingar til at skipa fyri slíkum, og tøkk fái tit, ið taka slíkt upp á tykkum, tí tekur ikki onkur stig til nakað so hendir EINKI.


text:
Arbeiðsverkætlanin fyri ung verður í ár skipað eitt sindur øðrvísi, eitt nú í umsóknar- og setanartilgongdini og á arbeiðsplássunum, sum í ár bæði vera á kommunala og privata arbeiðsmarknaðinum Ung í arbeiði hevur seinastu mongu árini verið fastur partur av sumrinum í Klaksvíkar kommunu, har ungir borgarar gerast partur av kommunalu arbeiðsorkuni í tvær vikur Les meira…
Forfatter: Simun
Myndir Silvarenningin 2018
Árliga Silvarenningin var ígjár. Kappast var í fleiri ymiskum bólkum, bæði gentur og dreingir og kvinnur og menn. Heiðursmerkir vóru latin til hvønn luttakara og var tað Norðoya Sparikassi sum lat tey. Skráin fyri renningina var hendan: 11.00 Gentur & Dreingir f.2012 ella seinni – umleið 425m 11.10 Gentur & Dreingir f.2010-2011 – umleið 425m Les meira…
Myndir Konfirmatión í Christianskirkjuni ídag
Tað var sannur hátíðardagur í Christianskirkjuni í dag, har hesir konfirmantar blivu fermdir. Her nakar myndir frá konfirmatiónini, fleiri myndir vera lagdar út seinni, klikk her “Konfirmatión í Christianskirkjuni Pálmasunnudag 2018” Hjartaliga tillukku øll somul og sjálvandi eitt serligt tillukku til gubbadóttrína Jónu Gardar. SáH
Norðborg er farin avstað á lodnuveiðu
Norðborg fór avstað frá Klaksvík kl. 15.30 ídag og gekk leiðin hjá teimum út í lodnufelti eftir lodnu. Sambært Kringvarp Føroya, so eru Føroyar og Ísland vorðin samd um lodnuna í ár og tískil kunnu lodnuskipini fara avstað. Gott fiskarí. SáH
Útbygging av Klaksvíkar Sjúkrahúsi
Tá ið borgarstjórin samanber ætlanirnar, hann hevur í dag, við ætlanirnar ið vórðu umrøddar í 2010, er tað púra hvør sítt mál, og var tá talan um eina útbygging. Antin hevur hann ikki sett seg nóg væl inn í málið, ella tosar hann ímóti betri vitan Fyri átta árum síðani, í januar 2010, setti bygginevndin, Les meira…
Ljósgongan ígjøgnum býin gekk væl
Við Jógvan Brim á odda fór ljósgongan ígjøgnum býin. Nógv fólk vóru í skrúðgongini og gingið varð frá Býráðshúsinum og til Posthúsið, har børnini og tey vaksnu høvdu ymiskt ljós á sær, eitt nú pannulyktir, lummalyktir, ljósrør, ljóssvørð og onnur ljós. Komin til Posthúsið var bjóða vælkomin, sungi vóru tríggir sangir frá Kular Røtum og Les meira…
Steintór Rasmussen fekk Listavirðisløn Nólsoyar Páls 2017
Leygarkvøldið bleiv Listavirðisløn Nólsoyar Páls 2017 handað og hesaferð fekk Steintór Rasmussen hana. Hetta hendi í Atlantis, har nógv fólk vóru komi saman. Listavirðislønin er 75.000,00 krónur. Undanfarin ár er heiðurin og heiðurslønin farin til Hanus G. Johansen í 2013, Edward Fuglø í 2014 og Eyð Matras í 2015. Ongin fekk hana í 2016 og Les meira…
5 Tey bestu úrslitini í RIG 2018 blivu heiðraði
Nú Reykjavík International Games er liðugt á hesum sinnið blívu svimjarnir heiðraði fyri teirra svimjing og Signhild Joensen bleiv heiðra og fekk tann trið fremsta heiðurin. Norðoya Portalurin vil takka Rannvu Sigfríðsdóttir fyri góðar myndir og ynskja okkara svimjarum tillukku við góða úrslinum í Íslandi. Vit gleða okkum at fáa tykkum heim aftur í morgin, Les meira…
Rokningin var 11.500.000,00 kr., man hon ikki vera komin uppá 15.000.000,00 kr. nú?
Hendan greinin stóð í Norðoya Portalinum tann 29.01.2015, har Kári P. Højgaard spyr løgmann um nevndarlønir og nevndarsessir, men enn er einki hent, men heldur tvøturímóti, eg rokni við, at nevndarnassarnir eru nú komnir uppá 15. milliónir krónir um árið. 145 almennar nevndir, 743 nevndarsessir Árligu føstu samsýningarnar eru kr. 11.500.000,00 til nevndarlimir og formenn, Les meira…
Frimodt Rasmussen ársins privati leiðari 2018
Í stórari samkomu fríggjadagin bleiv Frimodt Rasmussen kósin ársins privati leiðarin í Føroyum. Dómsnenvdin brúkti m.a. hesi orð um Ársins Privata leiðara 2018 * Fridmodt Rasmussen hevur síðani 2011 verið undangongumaður og dungalig leiðarin á Klaksvíkar Sleipipstøð. * Stendur á odda fyri ein vælvrikandi skipasmiðju, har alt frá smábátum til stór skip fáa nútímans og dygdargóða Les meira…


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
onsdag den 26. februar 2014
Útlicitering, privatisering og uttanumtos
Hetta er ein vinna, sum er sera væl egnað til privatan marknað tí ikki er neyðugt við innviklaðari regulering.
Fyrr enn hetta er framt -- at fiskivinnan og tilfeingisfordeilingin virkar á marknaðargrundarlagi -- er fullkomiliga absurd at tosa um at privatisera nakað sum helst annað alment virksemi. At tað kortini verður gjørt virkar sum ein roynd at flyta fokus frá, at tilfeingisrentan, sum alt Føroya fólk eigur sum eigari av tilfeinginum, í staðin rennur niður í fáar politiskt útvaldar privatar lummar. Talan er omanfyri eina miljard um árið. 10.000 føroyingar kundu livað av hesum, sum nakrir fáir vinir hjá politikarum ræna.


text:
Hitin, ljóðið av gløsum, og hasin eyðkendi deymurin av vátum frakkum og kaffi, góvu henni ein frammaná, og alt gjørdist kámt, hon tók brillurnar av og hugdi niður, tað gjørdi hon altíð. Um onkur, hon kendi, var inni, so vildi hon ikki vísa, hvussu blind hon var. “Hví heilsar tú ikki, stendur har og gløðir at mær, men sigur einki! Nei, so var betur at hyggja niður, so var friður.
Brillurnar vóru nú klárar aftur, mjørkin var horvin, og hon sá eitt tómt borð í horninum. Hon hugdi; eingin sum hon tímdi at tosa við. Hann sjálvur í sjónleikarhúsinum drakk okkurt úr einum koppi, nakrar aðrar býarmyndir vóru eisini har, men annars eingin serligur.
Hon fór yvir móti borðinum, skuldi júst seta seg niður, tá ein rødd hon kendi alt ov væl segði: “Hey, Summarsólja, Dú sæð Sámal”, >>Berit<<, perfekt, hon smurdi sær eitt smíl, vendi sær: “Hey Berit, nei, ikki í dag”.
Berit smíltist hjartaliga: ” Vit hava skeldasd, hann var súrur yvir, at eg var saman við Pedir í vigendini, sjáldum dað var liðud dá.”
Berit búði her inni, hon át slatur og skolaði niður við Sisu. Hon hevði tann seinasta mánan >>gingið saman<< við Sámali, gamla sjeikinum hjá Summarsólju. Ja, gingið saman var so nógv sagt, tað var liðugt triðja hvønn dag.
Berit var ein “Bimbo” í orðsins rætta týðningi. Blondina, ein reyv Claudia Schiffer hevði dripið fyri, bróst sum fyltu E-skálirnar væl út, og høvdið. Væl at merkja aftan fyri andlitið, ið var eini gudinnu verdugt, var tómt. Tað tyktist, sum um foreldrini høvdu verið óalmindiliga væl í gongd, men tá tey skuldu gera heilan, hevði telefonin ringt.
“Eg skilji ikki, hví hann hissar seg upp; dá dað er liðud, er dað liðud, ella hvad?”
Summarsólja hugsaði, um hon skuldi siga henni, at Sámal hevði sovið hjá sær leygarkvøldið; men hvat rakaði tað Berit? Hon svaraði uppgevandi “Ja, menn eru eitt sindur løgnir” og snaraði sær á so brádliga, at hon rendi beint í favnin á onkrum, “Shit!” segði ein rødd, og eyguni møttust, kundu ikki sleppa hvør øðrum. So sá hon kaffi, tann hvíta ti-sjørtin hjá honum var flekkutt av brúnum kaffi, og á bakkanum lá ein koppaður koppur. Hann raknaði eisini við, og skundaði sær at seta koppin upp.
Ein av servitrisinum kom yvir, “Her er en lappe at turke dig med”, hon gav honum lappan, og skundaði sær yvir til vaskið eftir einari spann.
Summarsólja uppdagaði, at hon bara hevði staðið har, hon skundaði sær at taka bakkan: “Undskyld, det må du virkelig undskylde”.
Hann smílti, meðan hann turkaði ti-sjørtina og tær nú flekkuttu kovboybuksirnar. Hon visti, at hon skuldi hava hann.
Berit hevði reist seg og stóð nú har, sum um hon vildi presenterast. “NO WAY”, Summarsólja vendi sær móti henni og segði “Nei takk, set teg bara, vit klára okkum”. Berit varð paff, visti ikki hvat hon skuldi siga, og sessaðist tí.
Servitrisan var komin aftur við spann og klútum, tey fingu skjótt turkað upp, og hann beyð henni at sessast. Hann segði, at hann æt Samuel, og var á veg til Íslands. Hann var á motorsúkklu og var steðgaður á í Føroyum nakrar dagar, men skuldi avstað í morgin.
Hon mátti gera skjótt av, hon hevði bert henda eina dagin. Tað var tøgn. Hann hugdi niður, at sær og spurdi” Er der et toilett her, jeg må ligesom skifte?”.
“Nej”, leyg hon, “Men jeg bor ikke så langt herfra, hvis du giver mig et lift, må du gerne skifte der?” Hon sá, at hann var eitt sindur ótryggur.
“Må jeg godt det?”. Hon segði, at tað var tað minsta, hon kundi gera, tað var jú hon, sum hevði stoytt kaffi útyvir hann.
*
Hon gleivaði og hálaði kjólan upp. Hon var vorðin vát og kroysti seg inn at honum, og tá hann tendraði ta stóru Honda súkkluna, læt hon hondina streyfa bugluna í buksinum.
*
“Det er så min ydmyge bolig, du kan skifte derinde”, hon peikaði móti vesihurðini: “Hvis du har lyst til et brusebad, så er du velkommen”.
“Tak, men det er alt for meget, jeg skifter og så går jeg, du har sikkert en masse du skal lave?”
Hon vissaði hann um, at hann als ikki forstýraði. Hann viðgekk, at tað hevði verið gott at fingið skolað støvið av sær, og hvarv inn á vesið.
Hon skundaði sær inn í kamarið, har hon lat tann tunna summarkjólan dala niður á gólvið, lat skápið upp og tók ein hvítan blondu brósthaldara og G-strongstrussir fram. Settið var ein gáva frá Sámali, ið hevði drukkið sær mót til, tá hann keypti tað í SMS.
Hon traðkaði úr teimum lilla bummulstrussunum og sparkaði tær og bróstholdaran inn undir seingina, steðgaði á framman fyri speglinum, hugdi at sær sjálvari, snaraði sær á. Jú, hon hevði einki at skammast yvir, búkurin hevði ikki eitt kilo ov nógv, kroppurin annars var væltrenaður og slankur, bróstini kanska nakað lítil, men tað var einki at tosa um.
Ein fløska av Poison stóð á náttborðinum, hon fekk sær eitt sindur, og lukturin eggjaði hana. Hon fylti lógvan við kropskremi, tað kendist kalt tá hon varliga legði hendurnar um bróstini, bróstvørturnar vórðu harðar. Hon kíndi eymliga bróstunum og lat hendurnar glíða niður eftir, hon var heilt opin nú og ein fingur gleið inn.
*
Hon tók trussurnar, og lat seg í. Brósthaldarin varð nakað lítil, men tað gjørdi ikki nakað, tað fekk bróstini at virka størri, fingurin smakkaði av henni.
“Hvor gemmer du shamp…åh det må du undskylde, jeg viste ikke at…” hon vendi sær á, og sá hann standa har bert við einum handklæði um seg.
“Det gør ikke noget, segði, hon og fór yvir til hansara.
Hann tyktist illa við og men kundi ikki lata vera við at hyggja
“Kan du ikke li’ mit BH-sæt?”, segði hon og legði armarnar um hálsin á honum.
“Er du sikker på, at det her er særlig smart?”, ein stór bugla var í handklæðnum, og røddin skalv.
“Meget smart” segði hon og varrarnar møttust, í tí hann lat handklæðið detta.
Hann kysti hana harliga og bar hana inn í seingina.
*
Ein fuglur sang uttanfyri opna gluggan, og tónarnir vaktu hana. Hon lá nakin á seingini bert hálvavegna dekkað av einum lakið. Tað var stilt í íbúðini, og hon lá eina løtu og lurtaði eftir fuglaljóðinum og ljóðinum av bilum á Marknagilsvegnum.
Íbúðin var heilt still, hon var einsamøll, hevði tað verið ein dreymur?
Teir reyðu ringarnir á skøvningunum slatraðu, og hon smíltist, hann varð farin avstað, avstað til Íslands. Hon vendi sær á og føldi, at hon var eym í øllum kroppinum.
Á koddanum lógu nøkur long grá hár, og hon hugsaði, hugsaði hvat pápi hennara stórprædikanturin, hevði sagt, um hann hevði sæð dóttrina í handjørnum, saman við einum manni, væl eldri enn hann. Synd, at hon ikki hevði tikið eitt bílæt. Hon kundi sent tað til Sosialin, >>Góði babba, góða eydnu við prædikuni, ynskja dóttur tín og Samuel. Hon flenti niður í koddan.
*
Hon tendraði ketilin, og tók ferðaætlanina, ætlaði at vita nær Norrøna fór av Havnini, kanska hon skuldi fari oman at vinka farvæl til besta knallið í Norðurlondum.
Týsdag, tað var løgið, hon stóð ikki til at sigla í dag.
Hon opnaði køksgluggan og legði seg so langt út, sum hon kundi, uttan at hugsa um sín nakinleika. Hon sá ikki Norrønu, men hon kundi fyri tað liggja har. Hon mátti oman á keiina.
“Góðan morgun” segði ein rødd, hon hugdi tann vegin og sá at tað var Sámal Jákup, ein eldri maður, ið búði yvirav, hon varnaðist sín nakinleika, og skundaði sær at lata gluggan aftur, tað síðsta hon sá, var eitt stórt smíl. Hon smíltist innantanna, tað varð ikki hvønn dag Sámal Jákup, fekk eina nakna 19 ára gamla bringu slongda upp í andlitið. Hon hevði ivaleyst givið honum nýggja lívsmegi.
*
Keiin frammanfyri farstøðina varð tóm, og parkeringsplássið somuleiðis. Løgið, men kanska var Norrøna longu farin, ella hevði Samuel mistikið seg, hon vendi sær niðan móti býnum.
Hon hugdi yvir móti Blákolluni. Hon skuldi hava sigarettir, eyguni steðgaðu við eina reyða Honda motorsúkklu, hansara Honda, hjartað bankaði harðari, Café Nátúr, hann var inni á Café Nátúr.
Hon skræddi hurðina upp. Har vóru ikki nógv fólk inni, so hon sá tey beinanvegin: Samuel, sum ígjár við kaffi á bæði troyggju og buksum, stardi inn í eyguni á einari klakksvíksgentu, sum heilt bergtikin stardi aftur.
“Hann brúkti meg!”


text:
Forvitni, opinleiki og kritisk tilgongd skal vera drívmegin í okkara útbúgvingartilboðum. Á SSD hava vit tí bygt upp nakrar bachelorútbúgvingar, sum byggja á ein tvørvísindaligan tematiskan leist við praktiskari orientering, har fleiri vísindaligar disiplinir innganga.
Vit hava valt hendan leistin, tí vit trúgva uppá, at hetta bæði gevur góðar fakligar førleikar, men eisini tí tað passar inn í tann kunnleikatørvin sum er á føroyska arbeiðsmarknaðinum, tvs. eftirspurningur eftir fólki, sum duga at hugsað í heildum, men samstundis megna reiðskapini og førleikarnar til analytiska dýbd. Somu dygdir hava eisini stórt virði á altjóða arbeiðsmarknaðinum.
Útbúgvingar okkara eru skipaðar soleiðis, at tvey tey fyrstu árini í stóran mun eru felags fyri øll lesandi, t.e. eitt støðisnám. Endamálið við hesum báðum fyrstu árunum er, at geva teimum lesandi eitt grundleggjandi innlit í teori og metodu, umframt at tey læra sjálvstøðugt arbeiðslag, hetta eitt nú við stórum denti á projektarbeiði sum læruform.
Triðja árið (bachelorárið), er serstakt fyri viðkomandi útbúgving, har tey lesandi fara undir eina byrjandi spesialisering.
Stutt lýsing av innihaldinum í okkara bachelorútbúgvingum:


text:
Týsdagar er Trummu undirvísing á Eiđi lćrari er James Goodwin sum er frá Englandi sum tosar og skilir fřroyskt.
Mikudagar er Saxofon, Klarinett, Blokkfloyta, Messing og Klaver undirvísing í Skúlanum viđ Streymin niđari bygningi.
Hósdagar er Messing viđ Jóhan sum byrjar 7. september. undirvísing er á Eiđi og í Skúlanum viđ Streymin.
Fríggjadagar er Klarinett, Tvřrfloyta og Gittar undirvísing á Eiđi og Skúlanum viđ Steymin.
Samanspćl: Fríggjadagar á Eiđi kl. 11.30-12.30 og Mikudagar kl.14.30 í Skúlanum viđ Streymin
Heilsan: Anki, Christina, Kjell, Pauli, James, Jóhan, Súsanna og Oddur


text:
Í sambandi við økt virksemi hjá J K Petersen er neyðugt at styrkja maskinfakligu manningina á verkstaðum. Tí verður søkt eftir dugnaligum smiðum, entreprenørmaskin- og ella lastbilamekanikarum. Arbeiðið fevnir um viðlíkahaldan
Søkt verður eftir arbeiðsleiðara Í sambandi við økta virksemið hjá J K Petersen á Skálafjørðinum søkja vit eftir einum arbeiðsleiðara/formanni. Høvuðsuppgávurnar í arbeiðinum eru m.a. at fáa arbeiðsgongdirnar í verklagsarbeiðinum
So var tíð at royndarkoyra okkara nýggju reinsuskipan á blandistøðini hjá J K Betong.Skipanin reinsar og skilur betong frá skervi og sandi. Betongið verður pressa saman til máttur, ið kunnu nýtast aftur í t.d. landbúnaðinum
J&K Petersen Contractors søkir eftir Maskinførarum til Tórshavnar Havn.Fleiri tíðindi


text:
- Denne begivenhed er allerede afholdt.
Samablóð – Tóff á ferð í Løkshøll
4. marts @ 19:30| kr. 80
Tóff – Tórshavn Film Festival er á ferð, og vitjar okkum í Løkshøll. Vit sýna tríggjar av teimum fimm norðurlendsku filmunum, sum vóru innstillaðir til Filmsvirðisløn Norðurlandaráðsins.
Fyrsti filmurin vit vísa á hesum sinni er Samablóð (Svøríki).
Leikstjóri: Amanda Kernell
Ein djørv søga, sum letur upp fyri kjakinum av einum duldum og gloymdum parti av søgu Svøríkis – og sum samstundis er sera viðkomandi í sínum sýni upp á uppruna, klassa- og mentanarferðir. Amanda Kernell vísir, at hon bæði hevur eitt gott handalag og fínar kenslur, tá hon leikstjórnar persónunum og í smáum smálutum. Saman við fotografinum Sophia Olsson klárar hon at uppfanga og siga frá, bæði stórsligna landslagnum, eins líka so væl sum innastu tonkunum hjá høvuðspersóninum – tað lítla menniskja í tí stóra heiminum.
Filmurin verður vístur við donskum undirtekstum.


text:
Bussar okkara eru nýmótans og eru helst bestu og nýggjastu bussarnir í landinum. Her hevur tú møguleikan at síggja myndir og fáa vitan sum t.d. tal av sitiplássum í bussunum.
Bussur nr. 22
Hetta er ein bussur frá 2015 við lyft til koyristól.
Árgang: 2015
Ferðandi: Sitipláss 19+1
Bussur nr. 23
Árgang: 07/2014
Ferðandi: 18
Bussur nr. 24
Árgang: 06/2014
Ferðandi: 18+1
Bussur nr. 25
Árgang: 2012
Ferðandi: Sitipláss 44+1
Bussur nr. 28
Hetta er ein luxusbussur frá 2013.
Merki: Volvo 9900
Árgang: 2013
Ferðandi: Sitipláss 53+1
Útgerð: Panoramasetur, 230 volt stikk við øll setur, wc, kaffimaskinu, pylsukókara, 2 køliskáp, sjónvørp, ið millum annað kunnu vísa vegin framman fyri bussin, klimaanlegg/aircondition og mangt annað.
Bussur nr. 29
Enn ein luxusbussur, men hesin Volvo 9700 er frá 2015
Árgang: 2015
Ferðandi: 55+1
Útgerð: panoramasetur, 230v við øll setur, wc, kaffimaskinu, pylsukókara, 3 køliskáp, sjónvørp, klimaanleg / aircondition og mangt annað.


text:
Support for food development available in 2015
ettar tiltaki er ein partur av verkŠtlanini "Nřskapan Ý Norurlendskum LÝvfeingisb˙skapiö, sum hoyrir undir "Nordbioö, skrßin hjß Ýslendska formansskapinum fyri Norurlendska Rßharrarßi (2014-2016). NŠrri frßgreiing um verkŠtlanina sŠst her.
S°kt verur eftir umsˇknum, har f°royskt lÝvfr°iligt tilfeingi verur br˙kt. VerkŠtlanin skal viris°kja og gera framleisluna burardyggari. Vi stulinum fŠst atgongd til tˇlini og servitanina, i er ß iNOVA, so v°ran kann gerast klßr til marknain. D°mi um servitanarhjßlpina kann vera rßgeving um v°rumenning, framleisluhŠttir, menning og snigeving av pakkitilfari, umframt vÝsindaliga greining (eitt n˙ f°sluviri, proteininnihald og haldevni).
Stuul verur ikki latin til l°n hjß ums°kjara, rßv°rur, ambo ella arar kostnair.
VerkŠtlanirnar byrja vŠntandi Ý aprÝl og skulu vera lidnar Ý oktobur 2015.
Umsˇknarblai skal fyllast ˙t ß hesi leinki.
Střrisbˇlkurin fer at ganga ˙t frß hesum treytum: (sÝ leinki).
Umsˇknarfreistin er 7. aprÝl 2015.
Samband: Janus Vang, stjˇri Ý Granskarasetrinum iNOVA.
Telefon: 733300, teldupostur: jv@inova.fo


text:
Fuglfirðingar fara eftir øllum
Steypafinalan, menn:
- Vit hava vant soleiðis, at vit skulu toppa, nú kappingin nærkast endanum. Nú vit hava vunnið okkum pláss í steypafinaluniu og fingið fatur á oddasessinum í landskappingini, sær tað út til at hava gingið júst sum vit ætlaðu, sigur Boban Ilic, venjari hjá ÍF.
- Vit fara á vøllin fyri at vinna. Tað skal tað ikki vera nakar ivi um. Málið er eisini at koma í - og vinna - finaluna í landskappingini, og har liggja vit rættiliga væl fyri. So tað sær gott út hjá okkum.
Royndi venjarin hjá ÍF, Boban Ilic, ivast ikki, tá hann skal seta orð á steypafinaluna hjá monnum, sum verður í høllini á Hálsi leygardagin klokkan 13.30.
Finalan í ár er ímillum ÍF, sum vann hálvfinaluna ímóti Mjølni, og SÍ b, sum vann sína hálvfinalu móti SÍ a. Men sjálvt um SÍ b á pappírinum er tað "eldra liðið" í Sørvági, ávarar venjarin hjá ÍF ímóti at tosa um mótstøðuliðið, sum eitt gamalt lið.
Hørð mótstøða
- SÍ b var mannað við góðum leikarum, sum avgjørt ikki eru gamlir. Teir eru eldri enn leikararnir á hinum liðnum, men talan er framvegis um leikarar í sera góðum flogbóltsaldri, og tí skulu vit vera vaknir allan dystin, sigur Boban Ilic.
Tí verður ikki talan um ein lættan dyst fyri ÍF, um nakar skuldi havt fingið tann tankan, vísir venjarin á.
Hinvegin, so hevur Boban Ilic lítlan hug at brúka ov nógva orku uppá mótstøðuliðið. Hann venur ÍF og velur tí heldur at fokusera uppá sítt egna lið.
Men hvussu er støðan so hjá ÍF?
- Byrjanin uppá árið var tung, tí vit valdu at gera tær broytingar, sum skuldu til. Vit hava sett ungt fólk við, og liðið er nógv broytt, og tí var byrjanin uppá árið tung. Eisini tí vit høvdu skaðar, men nú eru vit komnir har, sum vit vilja vera, sigur Boban Ilic.
Toppa í røttu løtu
Tað var ikki bara steypakappingin, sum kom undir land, nú februar mánaður er hálvrunnin.
Nøkulunda samstundis yvirtók ÍF eisini oddasessin í landskappingini, og tað gevur eina mynd av einum liði, sum toppar júst tá tað skal. Er tað úrslit av málrættaðum arbeiði?
- Tað er tað. Vit hava sum sagt gjørt stórar broytingar, millum annað tí vit hava sett ungar leikarar við. Miðalaldurin hjá okkum er sera lágur, undir 23 ár, og ungu leikararnir skuldu hava tíð til at fóta sær, sigur Boban Ilic.
Gamaní fekk ÍF í ár tveir leikarar aftur, sum fyrr hava spælt við teimum, Bárður Jacobsen og Trygvi Hansen, og teir skuldu eisini spælast saman við nýggju leikfeløgunum.
- Tí tóku vit tað heilt róligt í byrjanini, so liðið kundi byggjast upp í friði og náðum. Tað hevur víst seg at vera rætti mátin, tí nú eru vit beint har, sum vit vilja vera, sigur Boban Ilic.
Fara eftir báðum
Nú er tað steypafinalan, sum stendur fyri durum, og har er málið greitt.
ÍF fer á vøllin fyri at vinna. Og tað er eisini málið fyri FM, vísir venjarin á.
- Málið hjá okkum er at vinna tað, sum vit eru við í. Fyrst er tað steypafinalan, og sjálvt um hon altíð er øgiliga torfør, tí talan er bara um tann eina dystin, so fara vit á vøllin fyri at vinna. Og tað fara vit eisini at gera í landskappingini, har finalan ikki er so langt burtur, sigur Boban Ilic.


text:
Samandráttir av bachelorverkætlanum
Hondreinføri
Skrivað BA verkætlanina hava Anna Kristina Joensen, Hanna Skorastein og Sólbjørg Sivertsen
Umsiting av soviheilivági til búfólk á ellis- og røktarheimi í Føroyum
Skrivað verkætlanina hava: Annika K. Sørensen, Joan Durhuus og Sissel E. Jacobsen
Andalig umsorgan - merkt av tigandi vitan
Skrivað BA verkætlanina hava: Beinta Káradóttir, Elsebeth P.E. Jacobsen og Suffía Høj
Sjúkrarøktarfrøðingsins møti við børn sum avvarðandi til doyggjandi foreldur
Skrivað BA verkætlanina hava: Kirstin Dam, Elin S. Højsted og Gudrun Ó Zachariassen


text:
Stutt um Eik+
Eik+ uppsparingarkontan gongur út 24. august 2016.
Eik+ kontan hevur verið uppgjørd hvørt ár í august mánaði. Tá hevur rentan verið tilskrivað og støða hevur verið tikin til, um kontan skal halda fram eitt ár afturat.
Hesa ferð er avgerð tikin um, at kontan ikki verður endurnýggjað. Tá Eik+ rentan er tilskrivað, verður kontan gjørd um til eina vanliga innlánskontu.
Rentan á vanligu innlánskontuni er í løtuni 0,0 prosent p.a.
Møguleiki er at flyta uppsparda peningin á aðra uppsparingarkontu í staðin.
Les um aðrar uppsparingarkontur
Sparkonta
Fastrenta 2 ár
Fastrenta 3 ár
3 mðr. uppsøgn
12 mðr. uppsøgn


text:
Granskingarráðið 20 ár - hvat nú?
Tað eru í ár 20 ár síðani fyrsta føroyska granskingarráðið varð ásett í lóg.
Í hesum sambandi skipar Granskingarráðið fyri hátíðarhaldi í Skálanum í Norðurlandahúsinum í dag, fríggjadag 13. mai frá kl. 13 til 16.
Kom við, tá vit hyggja aftur á farnu árini og fram ímóti komandi avbjóðingum og ætlanum.
Á skránni eru røður, framløgur og onnur innsløg:
– Eilif Samuelsen, fyrrverandi landsstýrismaður í Mentamálum um ætlanirnar við fyrstu lógini, sum hann legði fram
– Pál Weihe, professari og leiðari fyri Deildina fyri Arbeiðs- og Almannaheilsu, um týdningin av Granskingarráðnum og stuðlinum úr Granskingargrunninum
– Annika Sølvará, stjóri í Granskingarráðnum um virksemið fyrr og nú
– Framløgur um nakrar útvaldar verkætlanir
– Martin Zachariassen, professari og dekanur á Syddansk Universitet, fyrrverandi formaður fyri Granskingarnevndina um avbjóðingar fyri framman
– Rigmor Dam, landsstýriskvinna í Mentamálum, um ætlanir landsstýrisins á granskingarøkinum
Aftaná bjóða vit ábit og okkurt leskandi til góman.


text:
Ingi Samuelsen
14.02.2018 - 07:48
Danska kongshúsið lýsir hirðsorg í ein mánaða eftir at tað frættist, at Henrik prinsur doyði seint í gjárkvøldið. Almenna hirðsorgin er galdandi til og við mikudagin 14. mars, stendur í kongaligu fráboðanini.
Meðan tey kongaligu syrgja, fara Margreta drotning og hinir limirnir í kongshúsinum ikki at luttaka í vartsligum og undirhaldandi tiltøkum. Hetta tíðarskeiðið verða øll ílætin myrk klæði. Starvsfólk í tænastubúna skulu hava syrgibind um vinstra arm.
Tað er drotningin – regenturin – ið ger av, hvussu langa tíð slík hirðsorg skal varða.
Kongshúsið boðar eisini frá, at fram til 20. februar ber til at skriva seg á samkenslulistarnar, ið liggja frammi á Det Gule Palæ í Amalienborg.
Forsætismálaráðið í Keypmannahavn hevur sent boð út um, at allir almennir bygningar skulu flagga á hálvari stong í dag.


text:
Várskeiðið fyri ung - á Føroya Fólkaháskúla
[This text is not available in English]
Leitar tú eftir tær sjálvum...?
Tú ert á Føroya Fólkaháskúla.
Tú veitst bara ikki av tí enn...
Ert tú forvitin eftir at royna okkurt nýtt og spennandi?
Vilt tú sleppa at brúka og menna tíni skapandi evni?
Ert tú arbeiðsleys/ur ella skúlatroytt/ur?
Vilt tú sleppa burtur heimanífrá? Men ikki heilt út í heim?
Ert tú liðug/ur við miðnámsskúla? Ella tímir tú ikki í miðnámsskúla?
Slapp tú ikki inn á dreyma-útbúgvingina? Ella veitst tú bara ikki enn hvat tú ætlar?
Vilt tú royna ein ØÐRVÍSI skúla, sum er sosialur, stuttligur, spennandi og mennandi?
SO skalt tú tekna teg til Várskeiðið hjá Føroya Fólkaháskúla, sum verður frá 16. januar til 17. mai.
- Á Føroya Fólkaháskúla er eingin lesiætlan, ongar royndir, einki trýst.
- Á Føroya Fólkaháskúla skalt tú ikki prógva nakað fyri nøkrum øðrum, enn tær sjálvum.
- Á Føroya Fólkaháskúla kanst tú finna frið, til at kaga inn í teg sjálva/n, út í heim og fram í tíðina.
- Á Føroya Fólkaháskúla sleppur tú at hitta fólk tú ongantíð hevur hitt, royna okkurt tú ongantíð hevur roynt, og síggja støð tú ongantíð hevur sæð.
- Á Føroya Fólkaháskúla býrt tú í heimligum og hugnaligum umhvørvi í fýra mánaðir, saman við ungum úr øllum Føroyum og úr útlondum.
- Á Føroya Fólkaháskúla fert tú at finna teg sjálvan, í møtinum við onnur.
- Á Føroya Fólkaháskúla fert tú at uppliva ein felagskap, sum kann geva tær vinir fyri lívið.
- Á Føroya Fólkaháskúla fert tú at mennast, sum menniskja og sum samfelagsborgari.
LÆRUGREINIR verða m.a:
Føroyskt, bókmentir, søga, samfelag
Sjónleikur, tónleikur, hondarbeiði, leir, listamáling, tekning
Træsmíð, dreying og tilevning úr lívrunnum tilfari.
Framleiðsla av dokumentar - og stuttfilmi.
Landbúnaður, matgerd, sangur, fimleikur, hagatúrar, havsvimjing,
námsferðir og ein rúgva av felagstiltøkum :-)
REGLUGERÐ
Tú skalt verða fylt/ur 17 ár, tá skeiðið byrjar.
Møtiskylda er til undirvísing og felagstiltøk.
Har skal verða friður á skúlanum frá kl. 24 - 07.
TEKNING
Send navn, føðingardag, skúlagongd áður, og upplýsingar um serligar umstøður (t.d. ovurviðkvæmi, sjúku, heiligvág, e.a.),
til haskulin@haskulin.fo.
Síðani verður tú biðin um at koma til eina samrøðu, har tú eisini fært høvið at síggja skúlan og spyrja um skeiðið.
MEIRA KUNNING?
Skriva til haskulin@haskulin.fo, ella ring 311743


text:
Opið á Hvítusunnu
Sunnudagin 1. Hvítusunnudag er stongt
Mánadagin 2. Hvítusunnudag er opið sum sunnudag kl. 9.00-10.15 & 14.00- 16.15
Komi og royni okkara nýggju hitapottar
Familjudagur við hitapottum og forðabreyt
Stongt Kr. Himmalsfarardag
Kr. Himmalsfarardag, 10.05.18 er ongin almenn svimjing í Páls Høll.
Vælvera fitness er opið sum vant.
Stongt flaggdag og dýra biðidag
Flaggdagin 25.apríl og díra biðidag 27.apríl er stongt í Páls Høll.
Krabbameinsfelagið skipar fyri rørðslutiltakið í Suðuroy
Broyting í rørðslutiltakinum hjá Krabbameinsfelagnum í Suðuroy.
Framyvir kemur rørslutiltakið at vera í Marghøllini í Vági hósdagar kl. 10.00 og ikki sum vant í Páls Høll.
Byrja verur hósdagin 26.04.18 kl. 10.00
Tiltakið er fyri øll, sum hava ella hava havt krabbamein og teirra avvarðandi. Dentur verður lagdur á venjingar, sum geva styrki og konditión.
Krabbamein rakar ikki bert tann sjúka, men alla familjuna. Tí verður skipað soleiðis fyri, at familjan kann vera saman um at venja. Hetta verður ein løta, har til ber at hava tað stuttligt, mennandi og samstundis koma í betri venjing.
Vant verður í Marghøllini í Vági. Venjari er Sigurð Marner Simonsen, fysioterapeutur.
Tilboðið er ókeypis
Kundi tú hugsað tær at fingið meiri at vita um rørslutiltakið, ella hevur tú spurningar um tilboðini hjá Krabbameinsfelagnum, kanst tú seta teg í samband við okkum á telefon 317959 ella umvegis teldupost kmf@krabbamein.fo.
Broyttar upplatingartíðir.
Í Páskafrítíðini eru upplatingartíðirnar hjá Páls Høll broyttar soleiðis.
25.Mars: Pálmasunnudagur – kl. 9.00 – 10.15
26.Mars: Mánadagur – kl. 16.00 – 18.15
27.Mars: Týsdagur – stongt
28.Mars: Mikudagur – kl. 16.00 – 18.15
29.MARS: SKÍRISHÓSDAGUR – STONGT
30.MARS: LANGI FRÍGGJADAGUR – STONGT
31.MARS: 10.00 – 17.15
1.APR: PÁSKADAGUR – 9.00 – 10.15
2.APR:2.PÁSKADAGUR – STONGT
Svimjikapping í Páls Høll 24.-25. feb.
Leygardagin hin 24. og 25. februar 2018 er svimjikapping í Páls Høll.
Ongin almenn svimjing er hesar dagarnar.
Matwork Pilates skeið í Pálshøll
Matwork Pilates skeið í Pálshøll fyri ung sum eldri. Talan er um 6 vikurs skeið í viku 7 – 12.
Lær kroppin at kenna og fá betri kropskontrol 1 ferð um vikuna í 6 vikur kr. 1200,- , 2 ferð um vikuna í 6 vikur kr. 2000,-
Tilmeldaði velja seg á ynsktu venjingartíðirnar
Týsdagar 15-16 ella 19-20
Tórsdagar 14-15 ella 19-20
Les meira og meldið til á facebook – Movefo ella skriva til. 789920
Stutt um Pilates
Pilates snýr seg um at styrkja vøddanar – eisini teir smáu – við serligum venjingum, ið stimbra koordination og balansu.
Venjingarnar eru passandi fyri ung sum eldri. Við pilates fært tú ein sterkari krop og betri kropsburð.
Krabbameinsfelagið í Páls Høll
Týsdagin 16.01.18 kl. 13.00 byrjar ókeypis rørslutiltak hjá Krabbameinsfelagnum Í Páls Høll aftur.
Tiltakið er fyri øll, sum hava ella hava havt krabbamein og teirra avvarðandi. Dentur verður lagdur á venjingar, sum geva styrki og konditión.
Krabbamein rakar ikki bert tann sjúka, men alla familjuna. Tí verður skipað soleiðis fyri, at familjan kann vera saman um at venja. Hetta verður ein løta, har til ber at hava tað stuttligt, mennandi og samstundis koma í betri venjing.
Rørsla og styrkivenjing hava stóran týdning, bæði likamliga og sálarliga. Ítróttur og rørsla betra um útlitini fyri at fáa heilsuna aftur, samstundis, sum tað gevur styrki at standa ímóti hørðu viðgerðini.
Vant verður í Pálshøll í Vági týsdagar og hósdagar kl. 13.00. Vit gera lættan fimleika á landið, síðan fara tey, ið hava hug í hylin ellla í Sauna. Aftanná er møguleiki fyri einum kaffimuunni og einum prátið.
Venjari er Sigurð Marner Simonsen, fysioterapeutur.
Tilboðið er ókeypis
Kundi tú hugsað tær at fingið meiri at vita um rørslutiltakið, ella hevur tú spurningar um tilboðini hjá Krabbameinsfelagnum, kanst tú seta teg í samband við okkum á telefon 317959 ella umvegis teldupost kmf@krabbamein.fo.
Stongt 13. og 14. januar 2018
Av tí at svimjikapping er í Páls Høll 13. og 14. januar 2018, er ongin almenn svimjing hesar dagarnar.
Tó er Vælvera Fitness opið sum vant.


text:
Skapandi vitan
Savna er ein fyritøka við tilsamans meiri enn 40 ára royndum í kreativu vinnuni. Vit eru Beinta Johannessen og Allan Dalsgarð, og vit gera tað vit í felag og hvør í sínum lagi duga og tíma best: At skapa, ráðgeva og íverkseta spennandi loysnir innan marknaðarføring, sniðgeving, produkt- og konseptmenning.
Beinta
Eg havi seinastu 20 árini arbeitt á Bókadeild Føroya Lærarafelag m.a. sum blaðstjóri á STROK, ritstjóri og marknaðarfólk. Eitt skifti var eg eisini blaðstjóri á ungdómsblaðnum MESS. Eg havi eina bachelor í lívfrøði, og havi skrivað eina náttúruvísindaliga bókarøð fyri børn. Eg eri harumframt útbúgvin stylistur, hjá SÝRAN design, og fáist við binding, sniðgeving og mangt annað kreativt.
ALLAN
Eg havi seinastu 14 árini arbeitt sum ráðgevi innan strategi og marknaðarføring, harav 5 ár sum stjóri á Sendistovuni. Eg eri útbúgvin cand. mag. í Miðlafrøði og starvaðist eina tíð sum miðlaleiðari í Kringvarpinum. Mín stóri áhugi og styrki liggur í at menna og íverkseta nýggj hugskot - av bæði strategiskum og kreativum slagi. Eg kann sostatt bæði greina og formulera, men eisini geva strategiini skap og innihald, eitt nú við heimasíðum, átøkum, tíðindabrøvum og sosialum miðlum.
Savna Vitan
SAVNA er ein samanrenningin av drúgvum royndum og fjølbroyttum førleikum. Ein savnan av stíli og strategi, hugskotum og íverksetan, innihaldi og ritstjórn, lívfrøði og miðlafrøði av skapan og vitan. Ein samanrenning sum skapar møguleikar fyri eini heilt serstakari tænastu, sum vit brenna fyri at bjóða teimum, ið ynskja skapandi og vitandi ráðgeving og loysnir.
Okkara amboðskassi
Umframt okkara drúgvu arbeiðsroyndir, góðu hugskot, strategisku hugsan og góða arbeiðslag, hava vit nøkur hvøss amboð í okkara amboðskassa.
- Savna vitan um kundar og marknaðin við spyr.fo
- Gott innilit í nútímans samskiftishættir
- Professionellar heimasíðuloysnir
- Uppseting og umsiting av tíðindabrøvum
- Kreativ tekstskriving
- Sosialar miðlastrategiir
- Framløgur í Keynote og Powerpoint og Prezi
- Filmsframleiðsla
- Stylistuppgávur
- Samskipan


text:
Fríggjadagin – á dýra biðidegi – verður árliga musikkstevnan fyri horn- og harmoniorkestini í Føroyum, hildin í Klaksvík.
Musikkstevnan er, tá ið horn- og træblásarar í øllum aldri kring landið hittast at spæla fyri hvørjum øðrum og øllum áhugaðum.
Fyrsta stevnan var hildin í Vestmanna í 1966, árið eftir var hon í Klaksvík, so í Havn og øll orkestrini hava síðani verið vertir fyri stevnuni eftir tørni – hetta er 52. árið á rað, at musikkstevna er, og 8. ferðin at hon er í Klaksvík.
Talið av orkestrum er vaksið síðan byrjanina. Fyrsta árið vóru tey 6, men nøkur eru komin afturat, og okkurt er ikki við. Hesaferð eru 7 føroysk hornorkestur við umframt harmoniorkestrið GHM og eisini eitt orkestur úr Danmark – Christianshavn Brass Band við Andrassi Olsen úr Havn á odda.
Fyri horn- og harmoniorkestrini í Føroyum er dýri biðidagur hæddarpunktið á árinum, so tað er altíð spennandi og hugaligt at hoyra á musikkstevnuni, hvat orkestrini hava vant av tónleiki í vetur – nýggjum sum gomlum, føroyskum sum útlendskum.
Harafturat eru tónleikararnir ógvuliga sosialir, og øll gleða seg at hitta vinir og kenningar hendan dagin. Um kvøldið er veitsla í Skálanum.
Stevnan er í Miðhøllini á Skúlatrøð, og hon byrjar klokkan 14. Signhild V. Johannesen, forkvinna í mentanarnevnd Klaksvíkar býráðs setir stevnuna.
Konsertin er ókeypis.
Kelda: Klaksvíkar Hornorkestur
SáH


text:
Skálanevndin og Runavíkar Kommuna bjóða hervið øllum sínum borgarum og gestum hjartaliga vælkomnum til opið hús í Ítróttarhøllini.
Skrá fyri kvøldið - nýggjársaftan:
Kl. 22.00: Kirkjugongd
Kl. 23.30: Bálið verður tendrað.
Kl. 23.55: Beint áðrenn midnátt verður felags fýrverk nærindis bálinum.
Kl. 00.45: Eftir bálið og fýrverkið verður opið hús í Bygdasalinum við súpan, kaffi, te, saft og rís a la mande.
Havi Grønu Sangbók og/ella Okkara Sangbók við.
Brennið til bálið:
Fyri at savna brenni til nýggjársbálið, fara vit vinarliga at heita á øll, ið hava órudd, sum kann brenna at koyra hetta niðan á endan av vegnum til ítróttarhøllina, har eitt øki verður avmerkt til bál (sama sum seinasta ár).
Haraftrat fara vit at heita á øll um ikki at hava fýrverkarí við inn í høllina.
Við ynskjum um eitt gott nýggjár og við tøkk fyri tað brátt farna,
vinarliga
Skálanevndin og
Runavíkar Kommuna


text:
Arbeiðsloysi
Um tú gerst arbeiðsleys/ur í eitt styttri ella longri tíðarskeið, kann tað ikki einans vera ein sálarlig byrða, men eisini fíggjarliga avbjóðandi.
Arbeiðsloysisstuðul
Sum lønmóttakari rindar tú til ALS, og tú hevur samstundis rætt til at fáa arbeiðsloysisstuðul útgoldnan, um tú missir starvið. Tað er umráðandi, at tú boðar ALS frá, tá ið tú gerst arbeiðsleys/ur. Les meira um treytir, freistir, skyldur og rættindi í sambandi við arbeiðsloysisstuðul á heimasíðuni hjá ALS.
Tosa við okkum - vit hava ráðgivið øðrum í somu støðu
Um tú í eitt tíðarskeið skalt fáa gerandisdagin til at hanga saman fíggjarliga við arbeiðsloysisstuðli, kann tað gerast neyðugt at tillaga útreiðslurnar. Vit mæla tær til at seta teg í samband við okkum skjótast til ber, so vit saman kunnu leggja eina ætlan. Vit vita, hvussu týðandi tað er at fáa skil á tí fíggjarliga, so tín orka kann vera brúkt til at søkja nýtt starv.
Soleiðis kanst tú spara
Tá ið inntøkan minkar, er tað eitt gott hugskot eisini at minka um útreiðslurnar. Her eru nøkur góð ráð.
- Skriva ein innkeypslista, áðrenn tú fert til handils, og keyp bara tað, sum tú hevur skrivað niður.
- Tað er dýrt at fara á matstovur ella kaffistovur javnan. Avmarka tí hetta so nógv sum gjørligt.
- Spar ymisk hald burtur í eina tíð, t.d. til venjingarmistøð og bløð.
- Lat samansparingina bíða í eina tíð.
- Lat vera við at keypa skundverðir.
- Keyp bíligari gávur, og brúka minni pengar til tað, sum ikki er alneyðugt.
Hugsa um útreiðslurnar
Í fyrstu syftu er tað neyðugt hjá tær at fáa yvirlit yvir, hvørjar útreiðslur, tú hevur, og hvussu tú í eitt tíðarskeið kanst spara. Um tú leggur eina fíggjarætlan, gerst tað lættari at halda skil á inntøkum og útreiðslum.
Legg eina ætlan
Tað er sjálvandi rættiliga stórur munur á, hvussu styttri og longri arbeiðsloysi ávirka tína fíggjarstøðu. Hevur tú júst mist starvið, kann tað kanska tykjast svartskygt at hugsa um langtíðararbeiðsloysi beinanvegin, men vit mæla tær kortini til eisini at umhugsa, hvussu eitt longri tíðarskeið uttan arbeiði kann ávirka teg og tína familju.
Hús, bilur o.a.
Tað kann gerast neyðugt at minka um ymsar útreiðslur, sum ikki hava so stóran týdning, t.d. matstovuvitjanir, gávur, skundverðir og tílíkt, men um arbeiðsloysið varar í eitt longri tíðarskeið, kann tað gerast neyðugt at taka onnur stig.
Tað eru vanliga útreiðslurnar til bústaðin og bilin, ið eru tær størstu. Her er tað vert at umhugsa, um tað ber til at gera nakrar broytingar. Er bilurin stórur og dýrur, kann hann møguliga verða býttur um við ein bíligari og minni bil.
Gev pensjón og tryggingum gætur
Arbeiðsloysið ávirkar sjálvandi fíggjarligu støðuna her og nú, men kann eisini fáa avleiðingar fyri framtíðina - serliga um arbeiðsloysið varar leingi. Inntøkan minkar, og hetta kann eisini ávirka tína pensjón, sum tú skalt liva av, tá tú gerst eldri.
Um pensjónin er tengd at arbeiðinum, ella um tú av onkrari aðrari orsøk gevst at gjalda til pensjónssamansparingina, so minkar inngjaldið til pensjónina eisini. Og hetta fer kanska at merkjast aftur, tá ið tú verður pensjónistur.